text:
Juulade Taaske walla juulde layya: Hol ko woni Iwdi mum
He nder Aduna Allah oo kala hannde, juulɓe ene mawnina ñalawma juulde Taaske1 walla mbiyen Juulde Layya. Juulɓe ene mawnina ñalawmaaji keewɗi, ko wayno Juulde Koorka, Haaraan, walla won he nokkuuji Mawluuda, (jamma jibineede Nelaaɗo Allah) kono ko Taaske woni juulde ɓurnde mawnude he nder juulɗeele Islaam. Juulde Taaske ene hawrita e hijjoore to Makka, wooturo he jookli Islaam.
He nder leyɗeele Islaam, juulde ko ñalawma weltaare; ñalawma mo woni kala ene ɓoorno ɓurɗo yooɗde e hesɗude e comci mum. Sukaaɓe worɓe laɓoo, rewɓe mooro tippoo ñaaƴe dime e ŋeñemeeje kaŋŋe. Mbaɗtoo cuɗaaje mum en, cakkaaji, kootone e jawe kaŋŋe e kaalis e ñaaƴe ɗime.
Ñalawma juulde layya, ko ñalawma kirsugol layyaaji, ñaamgol teewuuji juɗaaɗi e defaaɗi; ko ñalawma mo mawɓe njuurondirta, ñaagondira yaafuya, kadi nduwondira moƴƴere. Ñalawma juulde ko ñalawma mo sukaaɓe mbeltinirtee koltuuji kesi, rokkeede kaalisaaji (ndewnelaaji) e dognirgal pucci.
He nder Fuuta Tooro, hanki juulde taaske ene mawnintenoo hakke yontere. Ñalnde kala ko sarooji, lammbaaji, e cayɗe.
Hol ko woni Iwdi Juulde Taaske?
E ko daarti Islaam kabri en, juulde layya ko ñalawma maanditaare nde Ibraahiim (alayhi as salaam) yiynoo he koyɗol Allah ene yamiri ɗum yoo layyo (hirsu ngam Allah) ɓiy mum Ismaa’iil, o felliti, ngam jibbilaanaade Allah, siinude ndeen yamiroore, tawi kadi he ngaan saanga ko oon bajjo gooto o jogii.
Defte kammuyankeeje gaadanteeje ɗe ene kabra en wonnde Allah fodaniino Ibraahiim ma O jippin e mum barke haa heewa;O hebbina geñgol mum haa fota no koodee mbay e kammu walla no njaareende way e ceene tufɗe maayo ni heewde. “Geñgol ma maa hon kadi hoonoo e dow kala saareeji (cahe) añɓe mum en,” Allah fodanimo.2 Kono Ibraahiim fuɗɗiima duuɓolinde no feewi, walla nii mbiyeen o naatanii nayeewu3 tawi o dañaani ɓiyɗo. O heɓii e fotde ɗo neɗɗo ene fiɓtoo dañde ɓesngu kadi joom-suudu makko o, Saaratu, kanum ne taw tolniima e duuɓi jawtirɗi jibinirgol. Ibraahiim noon, eɗen nganndi, ko joom fiɓnde sellunde ɗo Allah, o wonaa ɗamtintooɗo foodoore mum. Nde tawnoo omo sellini wonnde Allah luutndotaako podooje mum kadi ko kattanɗo kala ko haaji. Wadde o seeraani e ñaagaade Allah nde weltinirtamo rokkudemo ɓiyngel tawa ko husere makko wona ɓuɓɓam gite makko.
Nde Ibraahiim e Saaratu njehi Egypt nde, ɓe gaddoriino toon boombel gallunke. Nde oon resni, Saaratu wiy Ibraahiim yoo res ɗum mbele Allah e wonde moƴƴo, maa rokku ɗum heen ɓesngu ɓaawo kanum fiɓtiima jibinde hankadi. Ibraahiim jaɓi o resi Haajaratu. Neeɓaani Haajaratu heɓi ɓiyɗo gorko ɓe inniri ɗum Ismaa’iil.
Weltaare Ibraahiim mawni henn sanne. Ko hono noon ne kadi Haajaratu sabu hankadi o natti tan wonde gallunke, kono o wontii neene mum bajjo galle o. Kiram naati e Saaratu. Haa ɓuri teeŋtude e kala nde o yiyi Ibraahiim ene toppitoo Haajaratu e Ismaa’iil, ene feeñina giɗli mum e korsa mum e maɓɓe.
Ɗuum haɗaani Ibraahiim ene jokki yiilaade kala ko ene weltina jeewo mum o, Saaratu, sabu ko joom-suudu makko mo o renndi nguurndam duuɓi keewɗi. O woni e miijaade holno o seerndirta koɗorɗe maɓɓe, haa Allah jippini e makko yamiroore. Wiyi mo yo o naw sukayel ngel e neene mum ɗo wuro Makka woni jooni ɗo. Ibraahiim ko ñemtinirɗo wonannde kala neɗɗo joom fiɓnde. Ko o keblaniiɗo gollude kala ko Allah yamirimo.
Mi hoɗnii huunde e geñgol am he[ngol] caaɗngol ngol alaa puɗe, takko suudu ma hurmanteeru.
Ibraahiim yahdi e joom-suudu mum lemmbo o, Haajiratu, e ɓiyngel maɓɓe Ismaa’iila. eɓe taƴi yaha jolɗe haa ɓe njettii ɗo Makka woni hannde ɗo. E ngaan saanga taw nokku o ko jeereende, alaa puɗe, alaa ndiyam. Hay gooto hoɗaani ɗoon. Kono Allah yamiri Ibraahiim yoo woppu ɗoon ɓiyngel mum ngel, Ismaa’iil e neene mum Haajiratu. Nde tawnoo Ibraahiim meeɗaani luutndaade yamiroore Allah o woppi ɗoon ɓesngu makko ngu. O woppidi ɓe ndiyam keddinooɗam e hudusuru makko e sasa ene waɗi tamarooje. O haylitii o woni e hooted Palastiin to o woppunoo Saaratu to. Neene mum Ismaa`iil rewi e makko ene wiya: Ee hey ma Ibraahiim, hol to payɗa aɗa yaha aɗa woppa min e ngol caaɗngol ngol alaa neɗɗo alaa hay huunde?” Ibraahiim ene jokki yahde jaabaakimo nde tawnoo ɓernde mum ene heewi sabu njurum ko woppiɓe ɗoon ko. Nde o reftii e laaɓndal makko laawbi keewɗi Ibraahiim jaabaaki mo, o wiy ɗum mbele ko Allah yamiri ɗum ko waɗi ko. Ibraahiim wiy eey. Hakkille ceemeedo o deeƴi,o wiy: “Moƴƴii waɗde, Allah welsinndotaako min.” Nde o ruttii Ibraahiim kanum jokki e laawol mum. Nde Ibraahiim yahi haa tolnii ɗo Thaniyah ɗo taw o wirniima gite maɓɓe o suuti juuɗe makko, o hucciti e suudu hee, o ñaagi Allah e ɗiiɗoo konnguɗi:
Aan Joom am, mi hoɗnii huunde e geñgol am e[ngol] caaɗngol ngol alaa puɗe (ndema), takko suudu ma hurmanteeru, mbele aan joom am, e ɓe ñiiɓa e njuulu (kiilno dewal Allah). Yo a waɗ mbele ɓerɗe yoga e yimɓe ene guuro fayde e maɓɓe (ene ɓallikinooɓe). Yo a arjiginɓe ɓesnooje (ñaɓɓe) mbele ɗo maa eɓe ngona yettooɓe. ( Q. 14:37 )
Nde Ibraahiim gayni duwaade, o yahi wonndude e njoorto wonnde Allah jogoraani welsindaade ɓee ɗoo jiyaaɓe mum, haatojinɓe e faabu mum. Haajar ne heddodii kanum tan gooto e ɓiyngel mum baasnumel ngel e ndee jeereende hittunde, nde alaa hay batte goote nguurndam. Kono jebbilaare makko ɗo Allah ko timmunde. Omo jogii njoorto moƴƴo wonnde, Allah jamirɗo Ibraahiim yoo adduɓe haa ɗo woppa ɓe O, won hoddiro mum yiɗi rewnude e makko kanko e ɓiyngel makko ngel.
Ɗii miijooji e njoortooji moƴƴi mballii yumma mum Ismaa’iil e deeƴnude hakkille mum haa o daña no o daŋkorii boobo makko o. Fotde balɗe seeɗa kanko e biyngel makko ngel ɓe nguuri e tamarooje kam e ndiyam ɗam Ibraahiim ɗaldunoo ɓe ɗam. Ceemeedo dewbo o yetti Allah ngam ko O moƴƴani ɗum en kadi duwii ɗo makko nde O jippinta yurmeende makko e mum en.
Ñekkude hakkunde Safaa e Marwa
Caggal balɗe seeɗe, nguura ka Ibraahiim ɗaccidnooɓe kaa gasi. Sokla mawɗo naatani ceemeedo dewbo o. Heege e ɗomka nanngiɓe, bojji sukayel ngel jibinanimo faayre, sunaare e ngaanumma.O ŋabbi e fello ɓurnoongo ɓadaade ɗoon ngo (As- Safaa), mbele mo o sooyno, e diiwaan taarii ɗo ɗoon o huunde ko o mo rokka ɓiyngel makko ngel kono hay batte o yi ’aani; o jippi kadi o ŋabbi e fello woɗngo ngo (al- Marwa), kono o yiyaani hay male goote nguurndam e takko ɗoon fof. Ni woni o mo seppa hakkunde felloje ɗiɗi ɗe, o mo waɗa yah-ngarta haa woni laawbi jeeɗiɗi4 taw omo woni to dow fello Al-Marwa to, o nani sawtowol, o wiy yo o deeƴino o heɗitoo. Nde o nanti sawtowol ngol laawol goɗngol o yananaa ko sawtowol tigi o nani. Haysinno o anndaani hol mo ngol ummii e mum walla hol to ngol ummortoo mo. O wiy kala mo mbaawɗa wonde dee mi nanii sawtowol maa ngol. So aɗa jogii ballal wallam.Tan ha o sooynii Malayka ɗo nokku Zamzam (Ɓunndu jam-jam) ɗoo ene aastoroo ɓunndu nduu teppere (walla wibjo) mum, haa ndiyam fuccitii e nokku hee.
Haajar luuki yahdini e manoore Allah, o diirani sukayel ngel, nde o yetii, o yarni ɓiyngel makko ngel, o yari kanko e hoore makko kadi, o loowi hudusuru maɓɓe, ndiyam ɗam ene jokki ƴerde. Haajar waɗi ɓoolol taarni ɗum sewnde ndee wato ndiyam ɗam waltude e caaɗngol hee5, o yetti Allah kadi o ɓeydii so’de wonnde garaangal maɓɓe e o nukko ene soomi muuyaande Allah. Ɓernde makko ɓeydii tiiɗde e wonnde Allah yeebaakiɓe. Malayka o ne, ellee ko jagguɗo miijo makko ñohre, wiyimo: “Woto hul yeebeed. Ɗoo ko Suudu Allah ko ngel ɗoo sukayel e baaba mum njogori mahde ndu, kadi Allah yeebotaako koreeji mum.”6
O wuuri ɗoon haa Banu Jurhum en mbirtii sara ɗoon. E ɓe ummii leydi Yaman bannge worgo, e ɓe ndaayatnoo fayde rewo. Ɗo ɓe peccitta jeereende ndee ɗo tan, ɓe cooyni ndiwri ene weeya e nokku he. Eɓe nganndi ndii ɗoo ndiwri weeyataa so wonaa ɗo ndiyam woni, kono kamɓe ɓe ɗaminaaki ndiyam wonde e o nokku. Ɓe mbiy yoo wood e maɓɓe nelaaɓe njaha ƴeewndoyoo. Nde ɓeen njahi tawi toon ndiyam ngarti kaalaniɓe ɓe payi toon. Nde ɓe njetti ɓe tawi neene mum Ismaa’iil ene jooɗi sara ɗoon, ɓe nganndi ko kanko jey ndiyam ɗam. Ceemedo dewbo o weltii e dañde mum hoɗidiiɓe, bismiiɓe. Ko ndeen Makkah hoɗaa.
Iwdi Layya
Ibraahiim woppaani ɓiyngel mum gorel ngel kanum e neene mum tan e ndee yeeweende yejjiti ɗum en. Annabaaɓe ngoppataa ɓesnguuji mum en tan hono noon. Plastiin fof e woɗɗondirde e Makka ɗo o woppi Ismaa’iil ɗo, Ibraahiim ene yillotonoo Ismaa’iil e Haajaratu sahaa e sahaa kala.
Nde Ismaa’iil yahi haa fuɗɗii naatande kellifuya e waawde faamde dokke annabaagal coomiiɗe e jibnaaɗo mum gorko o ɗee, baaba makko hoyɗitinaa yo layyoro mo ngam Allah. E ngootu e njilluuji ɗi Ibraahiim yillinooɓe noddimo e teelal,yeewtaniri mo muuyaande ndee e newaare. E oon tuma taw hakkille makko waawi jaɓde wonde nelaaɓe kala ko kollaa e koyɗi mum en koko laaɓi no yiyde huunde e nguurndam jaatiweejam nii; o faami ɗuum ko yamiroore genoyankoore, alaa e sago ko mande gollee. Nde baaba makko wiyimo:
“E hey ma ɓiyngel am miin dee mi yiyii e koyɗol miɗo layyi maa. ϒeew ko woni heen jiyɗe ma? [Ismaa`il] wiy [mo] Baaba am waɗ ko njamiraɗaa ko. Ma a taw ɗo am ɗo, so Allah jaɓii, jeyaaɗo e muñɓe.” ( Q. 37: 102)
Ɓe ɗiɗo kala, ɓiyɗo o e baaba mum, njahdi fayde e nokku goɗɗitiiɗo caggal wuro ngoo ha ɓe ngari e nokku ganndiraaɗo hannde Mina o, ɓe pelliti gollaade ɗoon yamiroore nde.Saytaan (Seyɗaane) ɗaɓɓi soklinirde ɓernde Ibraahiim gaa kirsugol sikkaaka dañaa mum o; o ɗaɓɓi jirgitde e ɓernde mum co’anɗe njurum rewrude e ciftingol ɗum giɗli e korsa hakkunde jibnaaɗo e ɓiyɗo mum, kono ɗuum leefnaani hay seɗe e semmbe Ibraahiim kam e pellital mum e ɗowtaade sago Allah. O rajmii Saytān (o werlii ɗum kaaƴe,) e nokkuuji tati ko ɗum jey sabaabu werlaade jamra7 kaaƴe ko gootol e jookli hajju. Ɗo Ibraahiim wiy ene hirsa ɓiy mum o, ngam haa siina yamiroore genoyankoore nde tan, malayka ari e makko yamiri mo yo o dartin. Wiyimo Allah jaɓanii mo layya makko kadi weltiima e ɗowtaare makko. Allah danndiri Ismaa’iil sabu baaba mum nayeejo o, soodtiri fittandu makko njawdi kalhaldi ndi malayka o jippodi e mum ummoraade dow kammu ,weeɗi ndi baaba makko yoo hirsundi, ndi lomtoo darned makko. 8
Iwdi Hajju e Jookli mum
Ciimti ene kabra en wonde Ka’abah Mahi ɗum ko Baaba Aadama nde jippi e dow leydi nde,won wiyooɓe kadi ko Malayka. Hayso ɗiin ciimti pawaaki e ƴiye Qur’aan walla sewndeeji laaɓɗi, pawii tan ko e ciimti jom diineeji defte en gaadanteeji ne, dalilaaji keewɗi ene ngoodi ɗi ene cemmbina goodaangal Suudu Allah Hurmanteeru ndu gila e yontaaji keccuɗi teskuya aade. So en njonndiniima haysinno ko e aaye Qur’aan pillotooɗo ɗuwaaw Ibraahm (YKAWM) duwinoo nde woppata Ismaa’iil e caaɗngol Makkah he nde, “Caaɗngol ngol alaa puɗe takko Suudu Ma Hurmanteeru”, ene holla en suudu nduu woni ɗoon ko adii Ibraahiim.
Maataw caggal nde besngu Aadama yeñi, keewi haa carii e dow leydi; nde ɓe ngoɗɗi tan ɓe taƴondiri e sewnde annoore genoyankeere nde, ɓe njejjiti ko ɓe ngaadondirnoo e joom maɓɓe ko. Nde tawnoo noon Allah ko jurmotooɗo tagoore mum, ɗo ɓe ngoni kala, so ɓe njahi haa ɓe puɗɗiima majjude e yaltude keeri jamirooje makko tan, O nela fayde e maɓɓe gooto ummoraade e maɓɓe mo ene siftinaɓe jamirooje makko; jannginaɓe laawol ( Sariya), ñeeñal e neɗɗaagal. Ɓiyɓe Aadama Keewi, carii e dow leydi haa ngonti leƴƴi, renndooji, e ngenndiiji keewɗi ceertuɗu, kono heen ngenndi kala Allah nelii e mum annabi tawa ko gooto e mum en, jaŋtantooɗo ɗum en e ɗemngal mum en, jeertina ɗum en. Won e ɓeen ɓe Qur’aan jaŋtanii en daarti mum en, kono Allah wiy ɓurɓe heewde heen O haalaani. Joom Hadisaaji en keɓii wiyde en ɓeen annabaaɓe e nelaaɓe ngonii teemedere e noogas e nay ujunere (124000), Ibraahiim ko e ɓeen annabaaɓe e nelaaɓe o jeya. Hayso deftere makko yettaki en ne, Qur’aan ene habra en podooje ɗe Allah fodannoo mo. Caggal nde Allah ƴeewndii (jarribii) Ibraahiim e geɗe keewɗe o gollii wonndude e ɗowtaare e jebbilaare, Joom makko wiy mo “Ma mi waɗe almaami wonande yimɓe kala”. (Q. 2: 124 ). Allah hesɗitini aadi hakkunde mum e jiyaaɓe mum rewnude e Ibraahiim. O yamiri ɗum yoo mah Ka`bah, ma taw tawi ka rappi haa ka firtii sabu welsindaare ɓooynde duumiinde e pusameeje mawɗe, keewɗe, ganndaaɗe e daartool aade. Ibraahiim e Ismaa’iil mahi suudu ndu haa ɓe ngoortii, o neli Ismaa’il yoo addan mo haayre nde artata taw Jibriil jippodiima e haayre ɓaleere wonnde e Ka’bah nde (Hajratul Aswad), waɗi nde e nokku mayre.
Nde Ibraahiim e Ismaa’iil ngollii haa mahateeri ndii timmi, ɓe ñaagii ɗo Allah nde jaɓantaɓe golle maɓɓe. Qur’aan ene fillonoo en oon duwaaw :
Nde Ibraahiim suuti ngooroondi mahanteeri suudu ndu wondude e Ismaa’iil [ɓe nduwii], Yaa aan Joom amen, Yo a jaabo ɗum ummaade e amen. Aan woni nanoowo ko woni kala ; ganndo ko woni Kala. Yaa aan Joom amen, yo a waɗ min[ɗiɗo] jebbiliiɓe ɗo ma, e ko ummii e geñgol amen yo a waɗ heen ngenndi jebbiliiɓe ɗo maa. Yo a hollu min laawol amen dewrugol [ma] ; Yo a jaabano min tuubuya. Ko Aan tan woni jaabotooɗo tuubuya, jurmotooɗo. Yaa Aan Joom amen Yo A Jippin e nder maɓɓe nelaaɗo e maɓɓe, jaŋtanoo ɓe aayeeje ma, janngina ɓe defte e ñeeñal kadi laɓɓina ɓe. Aan woni toowɗo semmbe ñeeñɗuɗo .” (Q. 2:127-29)
Allah jaabii duwaaw mo Ibraahiim e Ismaa’iil (Yoo kisal Allah won e mum en) nduwii o. O jaɓaniɓe golle maɓɓe.
Allah yamiri Ibraahiim yo habru denndaangal aadeeɓe wonnde ene waɗɗii e mum en hajjude e nduu suudu hurmaandu. Ibraahiim laaɓndii hoore mum: “Hol fof ɗo eerango am waawi yettaade? Sawtowol am fof e mawnude ne aduna oo ene yaaji, aadeeɓe ene keewi.” Kono Allah wiymo, waɗɗii ma e dow maa noddaandu nduu kono ko miin hoddirta nanee e aduna hee kala,Ibraahiim ɗowtii. Allah hoddiri noddaandu nduu nana (haa jooni kala jahɗo hajju wiyetee ko nootoyiima nduun noddaandu) ɗo woɗɗi e wertaango yaajngo. Yimɓe puɗɗii arde ɗo suudu ɗoo gila e nduun noddaandu. Ibraahiim janngini ɓe jookli hajju hono no Allah tinndinirnoo ɗum nii rewnude e malayka. Suudu nduu innraa Ka`bah. Ndu wonti nokku kawtirɗo ngam rewde Allah. Yimɓe ummoriiɓe e nokkuuji aduna hee kala mbaɗti hawtude ɗoon ngam hajjude. O wonti nokku hurmanteejo, hare e makko ene harmi (haɗaa, baɗɗo fof lawol ene fawee e dow mum). Waañde poñkon walla soppude lekɗe e nder nokku hee ene harmi. Neɗɗo kala ene hisi e nder makko gaa tooñooɓe. Ko ɗuum wonnoo geɗal ngal Allah feccani Makkah gila e yonta Ibraahiim, kadi haa jooni hay gooto e ɗi hurumaaji ñoortetaake e nder ngo wuro Allah malaango. Ko Ka’bah woni suudu adiindu maheede e dow leydi mbele haa wonana yimɓe kala nokku kawtirɗo ngam rewde Allah gooto ko aldaa e takkande ɗum denndidiiɗo walla jeridiiɗo. Ko o nokku mo e nder mum, mo woni kala ene wona e kisal . Ko o nokku symbol ngootaagu e potal aadeeɓe, ɗo siila nguru, ɗemngal walla ngenndi ngalaano hiisa. Ko o nokku ciftinoowo musiɗɗaagal aadeeɓe gaadenteewal nde yimɓe fof ngoni ɓiyɓe Aadama e Hawwa e les laamu Allah gooto bajjo mo alaa denndidiiɗo e laamu mum.
Duttorɗe
1Taaske ko konngol jigga ngol. Iwdi maggol ko he ɗemngal Berbeer, ko “Tafaske”. Ko kanum wonti Taaske he Pulaar, Tabaski he Wolof.
2Genesis 22:17
3Ibn Kathir wiy nde Ismaa’iil jibinaa nde taw Ibraahiim ene yahra e duuɓi cappanɗe jeetati e jeegom(86). Al-Bidaayah wa An-Nihaayah, Tum. 1, H. 363. Ƴeew kadi Genesis (16:16)
4Ibn Abbas wiy, Nelaaɗo Allah (YAJMH) wiy ko ɗum addi so yimmɓe kajjoyi ene mbaɗa Sa`aya. Woni seppude hakkunde fellooje ɗiɗi ɗee laawbi jeyɗiɗi. (ko e Hadiis he jeya)
5Ibn Abbaas wiy, Nelaaɗo (YAJMH) wiy: Yoo yurmeende Allah won e neene mum Ismaa’iil, so o woppuno jam-jam (o taarnaano ɗum ɓoolol) walla so o wefƴanooki heen, jam-jam wontata ko sewnde ene wal-walta. (Ko e Hadiis he jeya).
6Inna Allah laa yudii’u ahluhu“Allah yeebotaako koreeji mum.” fayndoraa e koreeji makko “Ahluhu” ko leñol ngol O suɓii. Sabu Allah jibinaani jibinaaka, kadi O alaa paso hay gooto.
7Jamra ko kaaƴon tokoson mberleteekon ñalnde 10 Jul Hijjata. Ɗo kaaƴe ɗee mberletee ɗo ne wiyetee ko Jamra. Jamra Wusta, Jamra Sughra e Aqbah
8Muhammad Muhsin Khan, The Translation of the Meaning of Sahiih Al Bukhaari. Arabic/English.(Riyaad: Daarus- Salaam, 1997) Tum. 4, H. 351.


c: text/html

text:
Tuggude ñalnde 2 Bowte/ Decembre 2014, lomtiiɓe renndo ngoo to Batirde Ngenndi ɓe (les députés a L’Assemblée National) ene mbaawi haalde he ɗemɗe mum neeniyeeje so ene mbaɗa diskuuruuji mum en, huunde nde, e ko ɓenni, heertinanoo tan ko he ɗemngal Farayse. Kuule kese ɗee newnanii haalooɓe ɗee ɗoo ɗemɗe ngendiije ɗe payɗen limtude, woni Pulaar, Seereraare, Joolaare, Jolfe, Soninkoore e Manndiŋkoore, waawde huwtoraade ɗum en he nder jeewte batirdu ndu tawa heddiiɓe ɓee ne ene mbaawa heɗaade joom mum tawa kanun en nanata ɗum ko he ɗemɗe mum neeniyeeje rewrude he nantingol.
Jokku Taro
Like this:
Like Loading...
Kuule Laamu Ngenndi Senegaal ngam Wallitde he Ɓamtaare Ɗemngal Ngenndiyeewal Pulaar
Fayndaare waɗde ɗemɗe ngenndiyankooje Senegal ɗemɗe pinal, kadi tuugnaade he ɗuum ngam rokkude jaŋde ndee (nehdi) kutorɗe baawɗe jibin’de ngartam nafojam tawa ko jahdu ɗam e kesam-hesaagu e ɓamtaare, ko alaa e sago maa ɗemɗe ɗee mbinndee kadi ɗe naatnee he tippudi jaŋde ndee kanum he kuwtorɗe golle laamu ɗee e kala geɗe nguurndam leydi ndii.
Jokku Taro
Like this:
Like Loading...
E nder aduna he, kala balɗe sappo e nay (14) ɗemngal ene maaya. “Ɗo e hitaande 2100,” wittiyankeeɓe ɓe mbiy “feccere e ɗemɗe 7000 kaalateeɗe e aduna he ene mbaawi majjude te ko ɓuri heewde e majje mbinndaaka kadi eggaaka e leppi.” Ɗuum firti so ɗeen ɗemɗe maayi ma ɗe nawar laakara ngaluuji ganndal keewɗi, ko yowtii e daartol, pinal, e gannde taariindi maɓɓe.
jokku taro
Like this:
Like Loading...

robotstxt: allowed

filter: keep


text:
Kala ɗo neɗɗo lemii e taariindi walla neesu (nature) so o ndaartindiima no moƴƴi walla o luggiɗiniima heen miijitogol makko, ma o yiy heen walla o tawa heen kaawise walla kaawniiɗe. Nde tawnoo huunde kala ene moofti sirlu, sirlu goodegol majjum kono kadi sirluuji guurgol majjum walla mbiyen pirfirli keddogol majjum. Ɗiin sirluuji ene kollira njuɓɓudi cañiindi, ndi ene teeŋtina taweede caggal ɗiin sirluuji, junngo geno karallo, ñeeñɗuɗo cañoowo ndiin njuɓɓudi, so tawii kay ko wonande goongɗinɗo goodaangal oon geno.
jokku taro
Like this:
Like Loading...
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
jokku taro
Like this:
Like Loading...
Hay huunde alaa he nder deftere Allah nde, al -Qur’aan, ko ene riiwta wonnde Allah neliino annabaaɓe ɓaleeɓe. Ɗal boom, sabu Allah wiyde he nder Qur’aan, “Min nelaani annabi so wonaa tawa ko he ɗemngal koreeji (leñol) mum en”, (Qur’aan 14:4) ene addana en wiyde ɓayde ɓaleeɓe ko leñɗi jooma en ɗemɗe, tawat nelaaɓe jippinooma he maɓɓe. Kono sabu coñce Islaam (Arabeeɓe) woownude hakkillaaji men wonnde neɗɗo ɓaleejo ko maccuɗo kadi nelaaɓe e annabaaɓe jaŋtateeɓe he Qur’aan ɓee kala ko Yahuudyankooɓe walla Arabeeɓe waɗi juulɓe ɓaleeɓe ene koɗni he hakkillaji mum en wonnde annabaagal e nelal ko ɗiin leñɗi tan keerorii ɗum.
jokku taro
Like this:
Like Loading...


text:
Rafi Koronavirus e laygol muuɗum e winndere ndee kala e holno oo ñaw reentorte ?
Saakitaama ñannde : Hesɗintinaama ñannde :
Ñalawma hannde loowdi yeewtere nde ko ñaw biyeteeɗo Koronavirus. Ooɗo rafi eno jokki laygol muuɗum e nder winndere nde. Ɓuri heewde e leyɗeele memaaɗe e ooɗo rafi jetti faabuji teeŋtudi ngam faddaade laygol ñaw oo. Ko kuule baylotedi e nder leydi kala. Holko woni maale coronavirus? Holno ɗum raabatirnda ? Holno ooɗo rafi reentorte? Koɗomen Binta Samb Saar ko cafroowo e suudu safrirdu Lopital faan Kanko jogii kongol maɓɓe ma o jaabo e naamde ɗee. Ko adii eɗen totta konngol gollidiiɗo men Mamadu Alfa Jallo ton to wuro Sigicoor ɗoo e ley leydi Senegaa. Tongata yeewtere nde ko suka naalanke biyeteeɗo Seydu Caam.


text:
Ñaam-golluuje
Gorko biyeteeɗo Alhajji Abuu Sammbooru Barka walla mbiyen mo Alhajji Tijjaani Aan sankii ko ñalnde aset 14 lewru seeɗto (abriil) hitaande 2001, caggal nde wuuri duuɓi 46. Yumma makko wiyetee ko Neene Alfaa Aali Jaara ɓurɗo anndireede Kummba Maaro Leñaan. Baaba makko ko Sammbooru Barka woni innde mum. Alhajji Tijjaani Aan ko kodda jinnaaɓe mum kadi ko Saajo nde tawnoo rewi ko e funeeɓe ɗiɗo worɓe : Alasan e Aluseyni.
Ñaam-golluuje
Gorko biyeteeɗo Alhajji Abuu Sammbooru Barka walla mbiyen mo Alhajji Tijjaani Aan sankii ko ñalnde aset 14 lewru seeɗto (abriil) hitaande 2001, caggal nde wuuri duuɓi 46. Yumma makko wiyetee ko Neene Alfaa Aali Jaara ɓurɗo anndireede Kummba Maaro Leñaan. Baaba makko ko Sammbooru Barka woni innde mum. Alhajji Tijjaani Aan ko kodda jinnaaɓe mum kadi ko Saajo nde tawnoo rewi ko e funeeɓe ɗiɗo worɓe : Alasan e Aluseyni.
So laaɓii ko golle moƴƴe ngoni ndimaagu, ɓinngu moƴƴaagu ko cuɗaari tan, ndeke fotde kala guurɗo ko gollaade, ko daranaade e dadanaade feewnude sahaa mum, ko daranaade e dadanaade feewnude yonta mo hawri oo. Ko ɗuum waɗi so neɗɗo yontaama, ena haani naamnditaade hoore mum naamnde ɗiɗo :
1- So mi waɗaani jooni, hol nde mbaɗat-mi ?
2- Miin potɗo waɗde oo, so mi waɗaani, hol baɗanoowo mi?
Ko ndeen yiyannde ŋarɗunde woni nde Alhajji Tijjaani Aan jogitinoo e nder nguurndam mum fof. O daɗɗi faayndaare, o fawi heen fiɓnde, o yooɓii duwaaw, o ñaagii ballal Geno. O fiɓi aadi hakkunde makko e leñol, aadi mo sewaani saka taƴa, aadi mo wuɗaani saka buuña haa ñalawma mo o aflinaa ñaamo makko, haayre heedi hoore, woɗnde waɗaa koyɗe. O hirjini jaŋde e gollal, o noddi dental, o eewnii ngootaagu Leñol, o daranii ƴellitaare Pinal, o dadanii e ko aldaa e lohre ɓamtaare Ɗemngal.
Nde aadi timmi, Alla yiɗi mo, humpinaani mo, eewnii mo to “Makkatal Mukarram”, fawtoyaade doosgal joyaɓal diine men Lislaam cuɓaaɗo. O senii, o salliginii, o juuli, o hucciti e “rawda” ɓurnaaɗo winndere, o duwii, Alla jaabii. O arti e ngenndi makko yummaari, e leydi makko Senegaal, o waɗi mbayniigu makko haa timmi. O tinndi, o daari, o siftini, o softini. Ñalnde 14 lewru seeɗto maa mbiyen lewru abriil e hitaande 2001, o yalti aduna e nokku ɗo wiyetee Juunndu, sara Wuro Maadiiw, omo woppi hesniiɓe ɗiɗo e sukaaɓe njeenayo rewɓe e worɓe, en nder heen luuti gorko, innitiraaɗo mo.
Banndiraaɓe, Alhajji Abuu Aan wuurii kadi woodii. O ɗalii ñaam-golluuje paayodinɗe, paarnorɗe, ŋarɗuɗe cuɗooje daartol Leñol. Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe.
- Eeraali
– Eeraango Feewde e Leñol
Banndiraaɓe, ko adii fof ko duwanaade on. Maayde Tijjaani Aan ko baasal mawngal, ko ustaare mawnde wonande leñol ngol. Nde tawnoo hono Tijjaani en keewaani etee kadi mbeeɓaani, en cuniima, en ngoyii haa saɗti. Kono paamen noon aduna oo dartaaki ɗoo tan e ɗeeɗoo maayde. Ko o jokkoowo. Nguurndam leñol ngol ne kay dartotaako ɗoo, ko ko jokkata. Ɗum firti ko leñol ngol ena hatojina e sagataaɓe yarlitiiɓe, engol sokla ngenndiyankooɓe saasɓe e kala sahaa e kala nokku. Haade oon ngenndiyankaagal ko huunde tiiɗnde, nde weeɓaani, etee wonaa mo woni kala rokketee ɗum, so en ndañii ngenndiyanke, tiiɗno-ɗen e mum gila e nguurndam mum. Oto ɗalen haa maayde jola, heddoo eɗen ngoya mo, eɗen cunoo e maayde makko, eɗen kolla wonde eɗen njiɗnoo mo walla eɗen njotondirnoo e makko jotondiral tiiɗngal. Haalooɓe Pulaar mbiyi:
Lekki mbatirki duuletee ko gila ena woni soɓoƴuru.
Won e woyooɓe hannde Tijjaani Aan, meeɗaao jogaade e mum haaju. Won wiyatnooɓe ko o haalatnoo koo, ko bolle puuyɗe walla o wondi ko yiɗde tineede. Won e soodooɓe hannde nate makko walla leppi makko, so keɗinooma mo, etinooma faamde mo gila e nguurndam, ɓuratnoo waɗde faayiida.
So tawii noon ko sunii koo fof walla ko woyata koo fof, ko jooni faami ko wonnoo darnde Tijjaani, ko huunde hulɓiiinde. Kono mbele Alla, maayde Tijjaani Aan ndee wayla ɓerɗe keewɗe e hakkillaaji keewɗi. Hannde, ngenndiyanke fof gonɗo e dow laral leydi ndii, bone mum ko koreeji mum. Ko ɓurɓe ɓadtaaɓe ngadotoo dadaade haa tiiɗa ngam haɓaade ɗum e kala fannu. Ko ɓeen ngadotoo bonnitde ɗum e fawde e dow mum ellaaji hay ɗi ngoodaani. Heewii ɗo ngenndiyankooɓe peri, njahi sabu bone koreeji mum. Oto mbelsindoɗen haa beelel hora, heddoo eɗen ngasa ɓulli e nder nehaande mum
– Eeraango feewde e Ngenndiyankooɓe
Sagataaɓe saasɓe, wasorɓe, tammbiiɓe gaawe, wakkiiɓe petelaaji, tamɓe silamaaji, haɓantooɓe nguru, ƴellitooɓe pinal, hatanteeɓe suusɓe, dadaniiɓe Ngenndi, ɓamtooɓe ɗemngal, Tijjaani Aan ɗaldii on yeeweende e yeeleende. Yo Alla sukkan on ndee yolnde. Heddii ko kikkondiree balabe, mbaɗon awo boŋuuji, oto ngoppee sereendu. Ɓeydee tiiɗnaare ndeke leñol mon ko pattamlamol, joɓowol diminna. Tiiɗnoɗee haa ɓura ko ɓenni.
Ngummo-ɗee e ɓuuɓri, ŋeertinee dadungal. Ngannde leñol ngol wonaa haaside etee engol hatojini e mon. Heen e mon ko dadiiɓe, ko dariiɓe no jullaaje sabu gooŋɗinde wonde potal e ndimaagu ko e darnde ndañetee. Yoga e mon ko hooyniiɓe ɓamtaare tawi ngaldaa e yedditaare. Kono kadi ena woodi e mon haalooɓe e nder saloŋaaji ɓuuɓɗi ko mbaɗataa. Heewii darinooɓe haa njiyaa, eerotonooɓe haa nanaa, haa ndokkaa wutte ngenndiyankaagal, e yolnde hakkunde ndee tawtaa ena mofi payndaale goɗɗe, nawtirooje Leñol ngol caggal. Heewii jaganooɓe hoolaare haa njoorto mawninaa, nduttii njamfii Leñol. Ena laaɓi, so won ɓamtooɓe Leñol ngol, ena woodi ɓamtortooɓe ngol.
Ngenndiyankooɓe Leñol am, yo maayde Tijjaani Aan won sabaabu jiytondiral e diisnondiral hakkunde mon. E hajju Gamaaji payngu( ñalnde 14 seeɗto 2002), hay gooto e mon oto ŋakku. Kawritee, njooɗodo-ɗee, lelnon tuugnorgal, ngal mbaydi e loowdi ngootiri, mbele ndokkon coɓoƴƴi garooji ɗii walla leñol ngol e kuuɓal, hoolaare nde wuɗataa saka buuña. Jikke leñol fof fawaama e mon, yo Alla wo ballo.
Banndiraaɓe, mbaynondirten ko e ndeeɗoo yimre, nde mbaɗnoɗen e dow Gorko Gamaaji, baban Faatimata Dikaajo, kodda Sammbooru Barka e Neene Alfaa Aali Jaara
- Yimre
Alabti Aan
Annebi laaɓɗo, jettinɗo nelal leñol
Labaaɗo e keele, jaltinɗo geɗal leñol
Harbiyanke caasɗo, deenɗo kisal leñol
Alhajji, yo Geno yurme, yaaforo maa !
Jahɗo nde tijjaaka, jooɗtoraaka
Jahduɗo e heewndu, mo nawaani yawaare
Innde ma yantii e wasorteeɓe ɓamtaare.
Timmuɗo, tabitɗo, timminɗo aadiiji
Ittanɗo ngenndi, teddinɗo jaatiiji
Joom fiɓnde laaɓtunde, mo luutnaani jikke
Jaalal kerngal, ngal yahdaani e mbuɗu sikke
Aduna woyii ma ko woyaano adinooɓe
Anniyaaji maa e darnde maa, saɗtude rontooɓe.
Nelanooɓe caggal Nelaaɗo fof, keertiniino
Ilam maa, aan seydi Aan, hujjitii kolaaɗe fof.
A daraniima kaaɗdi nguurndam, ngootaagu leñol
A dadaniima kaaɗdi nguurndam, ndimaagu leñol
Nafoore ndee, hay so caggal maa, mbele nafta leñol
Gorko Gamaaji, nan Gelongal Fuuta, giɗo maa
Owɗo, jeewaaɗo, sabu hattaade golwole maa.
Reedu heewiino ɗamaaw saatu nde njiyduno ɗen
Kono maayde jamfiima aadi mo mbaɗduno ɗen
Ommbori payndaale dowrowe ɗe toɓɓuno ɗen
Giɗo leñol, yo sahre neema won fooftorde maa
Allaahu waɗan maa, to Firdawsi, hoɗorde maa
Malanooɓe, gila e Baaba Aadama, njaɓɓo maa
Adinooɓe haa e wattindiiɓe kala mbismo maa
Aamiin, yaa tagnooɗo asamaanuuji e leyɗeele
Joom kattanɗe, nulɗo ɓeen, ɓe ngaldaa e caɗeele
Ittuɗo neema, resndi mi, naamndaaki njoɓdeele.
Ngelongal Fuuta lollirɗo Njaay Saydu Aamadu


text:
Pulaagu | Pulaar | Fulɓe | Alhajji Maal, gorko Duwoyra yillinooma Daawalel, Daawa e Yakumbaa, balɗe ɗiɗi, ñalnde 11 e 12 lewru desaambar (bowte) 2014 ngam yuɓɓinde jammaaji ɗiɗi pinal e bismaango Fedde Ɓamtaare Daawalel. Baaba e hoore mum ɓooyat siftrode e nder nguurndam mum naalanke, yimɓe arnooɓe ɓee ndañii heen njuumri noppi e gite, peeral ɓerɗe e hakkillaaji. Ñalɗi ɗii mbelii haa neesti ɗo hay tanaa gooto teppaani golle ɗee.
Pulaagu | Pulaar | Fulɓe | Alhajji Maal, gorko Duwoyra yillinooma Daawalel, Daawa e Yakumbaa, balɗe ɗiɗi, ñalnde 11 e 12 lewru desaambar (bowte) 2014 ngam yuɓɓinde jammaaji ɗiɗi pinal e bismaango Fedde Ɓamtaare Daawalel. Baaba e hoore mum ɓooyat siftrode e nder nguurndam mum naalanke, yimɓe arnooɓe ɓee ndañii heen njuumri noppi e gite, peeral ɓerɗe e hakkillaaji. Ñalɗi ɗii mbelii haa neesti ɗo hay tanaa gooto teppaani golle ɗee.
Ñalnde 11 ndee, Baaba Maal teertoyaa ko Kayhayɗi. Ko toon woni taƴtirde laawɗunde ɓurnde ɓadtaade Daawalel wonande gummiiɗo walla payɗo Senegaal. Teertoyii mo ko dipitee falnde Mbaañ hono biyeteeɗo Sih Saada Bammbi, ardorde Fedde Ɓamtaare Daawalel, Bah Bookar Sule, fuɗɗiiɓe feeñde e nder nokku oo to bannge yonteede e terɗe laamu kalfinaaɗe ndeenka e kisal. Noogaas e goo oto (21 oto) ngitti mo gila Kayhayɗi haa naatni mo Daawalel. O tawi jaɓɓungal moolanaangal ena fadndii mo hakkunde bawɗi e buubaaji, kelle, njimri e ngamri.
Gure saraaji ɗii, alaa heen heddiingo, tuggude e Sorimalee, Mbotto, Cilaa, Garlol, Jaarangel, Cooji-ngulli, Wenndiŋ, Dabbaano, Dabbe, Mbaañ, Haymedaat, Feere-Alla, Mbahe, Ñaabina, Njaawaldiiji Ɓulli e Mawngo, Cooga, Burguduuna, Aateen, Buubu Aawdi, Wuro Sele, Lewe, Beelel Gawde, Bagodin, Duɓɓel, Woolumaaji Haataar e Neere, Neereyel, Neere Waalo, Jookee, Rinnjaw, Sillaa Rewo, Siñtu Rewo, Rufi Aawdi, Duggu, Beelinaaɓe, Pempeƴel e Kayhayɗi, ko jiidaa e gure gonɗe to bannge Senegaal nootitiiɗe, ko wayi no Galoya, Ganngel-fijo-borti, Siñtu Aamadu Mayram, Baalaaje, Jowgel, Njofaan e Soorokum, Caski, Siñtu Worgo, Sillaa worgo, Gababe, Gurel Umaar Lih, Jal e Joŋto.
Daawalelnaaɓe wonnooɓe to Suwoyraat, Nuwaadibu, Nuwaasot, Rooso, Kayhayɗi, Sehilbaabi, Kiifa haa to Neema, alaa luutaaɗo ndee wolde haa teeŋti heen e wonnooɓe to Ndakaaru, laamorgo dowla Senegaal.
Nde Baaba tawri nii jamaanu nguu, haftii, daarii e nder oto mo jolnoo oo, woni e salminde yimɓe, bannge nano e bannge ñaamo haa yettii jippunde mum, hollaa suudu mum. Baaba adii salmondirde, ɗoon e jippunde hee ko seto Fonndunaaɓe addunooɓe gayi. Heen ngaari ko dokkal Baaba Maal, keddiindi ndii ko ballal Fonndu e Daawalel. Ɓe kolliti Baaba giɗgol maɓɓe e mum, ɓe kaalani ɗum kadi teddungal ɓe ngaddi ngal e ɗemngal biyeteeɗo Demmba Sanngoot, maabo Ɗalhayanaajo. Baaba weltii, siftori ñalaande rewdunoonde hakkunde maɓɓe rawane to Ñaabina, yetti fonndunaaɓe, duwii kadi nde Alla addata ɗum e wuro ngoo. Ko ɗoon woni ɗo Fonndunaaɓe kaftii, ɗaldi Baaba e jaayndiyankooɓe, ñeeñɓe e coolooji. Caggal nde Baaba jaɓɓaa, bismaa, jooɗii haa fooftii, yaaɓanaa ko hiirde. Ɗum ko ñalnde 11 ndee. Hiirde ndee weli, yahri no haanirta, waɗaani fergitere hay wootere. Nde fusoyi ko heedde 4w35h subaka, caggal nde suka Mbaañnaajo, Baydi Baaba Joop waɗani Baaba njeenaari, tabitino giɗgol: alluwal natangal e comci kettaaɗi. Ñalnde 12 ndee, ɓuri teskinde heen ko day-daayre waɗanoonde to duunde wuro ngoo e hiirde mbayniigu jamma ndee. Ko adii nde day-daayre ndee ena fuɗɗoo ko ngaari teddungal Medda Jaañ e Baaba Maal holliraa. Tesko-ɗen wonde Medda Jaañ ena jeyaa e sabaabu gadduɗo Baaba e nder Daawalel. Nde ɓe njiydi rawane to Ñaabina, Baaba haalorini mo koolol mum to Podoor haa Jaañel huuɓni aadi, Baaba fodaniino mo wonde maa yilloyo mo hay so wonaa gaddaaɗo.
Nde takkusaan juulaa, yimɓe fof kawritoyi ko maayo. Gure tati Mbaañ, Wenndiŋ e Sorimalee waɗooɓe daay-daayre ɓee tawi ko hebliiɓe, hebluɓe laaɗe mumen, ena cinki ɗe gila e gaaye, jommbooje, jaalo-hawaaji, ena ngoobi ɗe goobu araaraay Muritani, ena ñaati awƴooɓe mumen maa ɓur yontere.
– Sorimaleenaaɓe, comci mumen ko araaraay leydi Muritani. Laana kaa ena waɗi arkille araaraay leydi Muritani, jommbooje, jaalo-hawaaji e araaraayuuji leydi Muritani.
– Mbaañnaaɓe ne, comci mumen ko goobu haako ñebbe ngam annominde araaraay leydi Muritani. Laana kaa waɗi ko jaalo-hawaaji e araaraayuuji. To gaayal yeeso ngal, ɓe mbaɗi heen ko natal Baaba Maal. To hoore laana too, ɓe mbaɗi toon ko nooroo e sonndu. Eɓe nati kadi e sawndooji arkille oo cuuɗi tati e gabi tati, daartol wuro maɓɓe.
– Wenndiŋnaaɓe mbaɗi ko simbisaaji daneeji e tuubaaji ɓaleeji. To bannge laana, ɓe mbaɗi kamɓe ne ko arkille, gaaye, jaalo-hawaaji e araaraayuuji leydi Muritani.
To duunde too, tawi 25 jooɗorde keblaama, ndiimaama toon. Ɗe keblanaa ko Baaba Maal e wondiiɓe mum, jagge laamu, hilifaaɓe dawrugol e yimɓe teskinɓe nootitiiɓe e kewu nguu.
Ko adii nde yimɓe jooɗorɗe ɗee ena nawee e laaɗe motoruuji ko rewɓe Daawalelnaaɓe ngadii yahde to duunde too, ndarii potndi darɗe e goobuuji hakkunde rommbal, baaye e folmaat. To ɓe ndarii too ɓuri toowde e ɗo jooɗorɗe ɗee ngoni ɗoo, eɓe njima njimri ganni e ngamri mum.
Ɓooytaani gulaali ngulli, toowti, buubaaji e daaɗe sabareeji coomodii e oolel. Ko laana motoor njolnuka Baaba feeñi. Ka toɓɓaani e duunde ndee. Ka takkitii ko ŋoral bannge rewo. Ko toon jamaanu nguu ɓuri wonde. Omo weeyna junngo ngam salminde, jamaanu nguu ena wulla weltanaade mo.
Caggal ɗum, laana kaa heeltii, fayti to duunde too. Laana kaa joofi, Baaba Maal, Umaar Wad, keedo makko, Depute Sih Saada, Bah Bookar Sule, Perfee Mbaañ, mawɗo gardeeɓe e mawɗo polis e yontaaɓe nokku oo njippii, njooɗii e jooɗorɗe ɗee.
Daawalelnaaɓe ndokki mo wutte e cakkal, tuuba, paɗe mukke e tengaade. O fotndii haa gasi, o heɓti joɗnde makko. Ko ndeen woni nde daay-daayre fuɗɗii.
Ko yooɗi wayrii yettaade ɗoo. Ñalnde heen Subalɓe heewɓe njuulaani futuro. Baaba Maal jolti e laana mum, duusaa, fayti jippunde mum. Heddiiɓe ɓee naatti e wuro, cabboyii hiirde jamma.
Hiirde ndee welii haa ɓuri maa mbiyaa ko welnoo hanki koo. Ngadii e dingiral ko naalankooɓe tokosɓe ko wayi no Jules Sal, Seek Maal, Jibi Mammaa Gay e Hammadi Nduulaandi Njaay.
Nde Baaba naati dingiral yimi, ami haa yimɓe fof mbeltii. Feere-Allanaaɓe cormiti mo dolokke jooɗɗo e yahdiiɓe mum, kufne jaaltaaɓe e sawru kaana e paɗe.
Hiirde ndee yahii haa 4w15h subaka fusi, yimɓe ceerti, lelodoyii e pille teskinɗe e miijooji.
Gelongal Fuuta lollirɗo, Njaay Saydu Aamadu


text:
David Cameron woppanii Theresa May, duuɓi 59, ngardiigu guwarnama Biritaan. Ngol woni ɗiɗmol ko debbo ina ardoo Laamaandi ndenndundi. Jogori ɓurde maantinde e golle makko ko termondireede no leydi makko yaltiri Dental Orop.
David Cameron woppanii Theresa May, duuɓi 59, ngardiigu guwarnama Biritaan. Ngol woni ɗiɗmol ko debbo ina ardoo Laamaandi ndenndundi. Jogori ɓurde maantinde e golle makko ko termondireede no leydi makko yaltiri Dental Orop.
Ko e maayirde suwee 2016 biritaannaaɓe ngootnoo jaltugol leydi ndii Dental Orop. Ɗeen woote ko David Cameron huninoo yuɓɓinde ɗum en ñalnde 23 suwee 2016 ngam diisnaade yimɓe mum so leydi mum heddoto walla yaltat Dental Orop, woote lollirɗe Brexit. E oo sahaa, e ko Theresa holliti e njillu mum ngadanu to Almaañ, ɓe njoɗɗintaa ɗaɓɓaande maɓɓe jaltugol Dental ngal ko idii maayirɗe hitaande ndee, ɗum woni ɓe keñaaki, sibu, e wiyde makko “maa ɗum heblanee no moƴƴi”.
Brexit ko dottannde “British Exit” (jaltugol Biritaan), konngol tiimtangol e “Grexit” kuutoranoongol e 2015 nde leydi Geres jiñii e caɗeele faggudu haa wiyaa ine riiwee e Dental Orop. Seerndi ɗum tan ko “Grexit” ko kuugal wonnoo, “Brexit” noon ko joom mum e koye mum en cuɓanii ɗum koye mum en.
Jaltugol ngol noon ina sifaa e doosɗe Dental Orop, e kuulal mum 50, ko maa leydi pellitndi yaltude ndii waɗa ɗaɓɓaande huccina ɗum e Diiso Orop (Conseil européen). Caggal ɗuum ndiin leydi yeewtidee hol no jaltugol ngol yuɓɓinirtee.
E ɗo yahretee jooni ɗoo, hay gooto e haralleeɓe Orop waawaa wiyde ma mbele ngol jaltugol ko malal walla ko tanaa wonande Orop walla Biritaan. Aɓe luurdi heen. David Cameron gonɗo sabaabu majjum sabu mum gaa miijaade diisnaade Biritannaaɓe mbele keddoto walla njaltat Dental Orop, kañum wiyi ko « miɗo yenanaa ɓuraten doolnude e hisde e feewnitaade ko nder Dental Orop juɓɓitinangal ». Ina jeyanoo e payndaale Cameron nde habrata juɓɓingol woote ɗee, yiɗde huutoraade ɗum ngam waawnude Dental Orop waylude laawol ƴettunoo e mahngo Orop ngol. Ɓe cakkitiino nii sarɗiiji ngam haaytude yuɓɓinde woote ɗee e toɓɓe ɗeeɗoo :
Tumarankaagal e yah-ngartaa oropnaaɓe (ustugol balle dokketeeɗe tumarankooɓe ummiiɓe e leyɗe Orop goɗɗe), kaalis (natta wonde ko Oroo tan huutortee), jehre wootere (wellitaare yah-ngartaa kaalis e nder Dental ngal), ndimaagu (engelanaaɓe ngonanaano ngootaagu to bannge politik). Ko waawnoo heen wonde fof, jaltugol Laamaandi ndenndundi e Dental Orop ina muusi yoga e laamuuji e leyɗe Orop, so wonaa añangureeɓe seɓɓitiiɓe nannduɓe wayɓe no Marine Le Pen en nii…
BAB


text:
He yontere yawtunde ndee innde Djaili Amadou Amal ene tawetenoo he jaayndeeji aduna ɗii kala, sabu ko deftere makko nde tiitoonde mum he ɗemngal Farayse woni Les Impatientes nawnoo kawngel “Prix Gancour des Lycéens” 2020. He ngaan saanga min mbaɗiino heen winndannde he lowre amen www.planetfulbe.com, kono ko he ɗemngal Engele. En podaniino taratooɓe men he ɗemngal Pulaar/fulfulde kadi addan’de ɗum en winndannde yaajniide ngam haa ɓe mbaawa ɓeydaade anndude holi gonɗo Jayli Amadu, nde hoodere jaayre he coñce Pulaar.
jokku taro
Like this:
Like Loading...
Hooreejo leydi Mali ɓooymaa, Amadu Tumaani Tuure maayi hannde 10/11/2020, to Istanbul leydi Turki to o yahno safroyaade. President ATT, ardinooma leydi Mali tuggude he 2002 haa 2012. Pulaaronline Network ene rennda sunaare e ɓiyɓe Malinaaɓe e Afriknaaɓe kala, e duttagol oo korko harbiyanke jiɗnooɗo leydi mum. E min nelda ɓesgu makko duwaaw, kadi e min duwoo nde Allah hoɗnatamo he ɓurɗo toowde aljannaaji mum.
Like this:
Like Loading...
Hanan Buhari ɓiy hooreejo leydi Najiriya (Nigeria), Muhammed Buhari resaama ñalnde Mawnde 4, Silto. Yannge ngee waɗaa ko to Aso Rock Villa, woni galle laamorɗo leydi Najiriya he nder Abuja wuro laamorngo ngo. Wiyaama ko ngol ɗoo woni laawol gadanol galle oo meeɗi jaɓɓaade kew bayɗo honi ni. Resimo ko Muhammed Turad Sha’aban ɓiy Mahmud Sani Sha’aban. Baabiraaɗo o meeɗino wonde sarɗiyanke to suudu batirdu ngenndi Najiriya kadi ko musiɗɗo hooreejo leydi o, Muhammed Buhari.
jokku taro
Like this:
Like Loading...
Pulaagu winndere, Senegaalnaaɓe haa ɓuri teeŋtude, pinirii sunaare sabu baasal gooto e ɓiyɓe leñol Fulɓe kadi paarnortonooɗo pulaagu e ɗemngal mum Pulaar. Sarɗiyanke Aadama Soh hootii he joom mum hannde Aaɓnde (Altine) 31 Juko 2020 to Kadar wuro ngo o jibinanoo ngo he nder departamaa Liŋngeeri. Aadama Soh suɓanooma won’de sarɗiyanke to batirdu ngenndi Senegaal lawɓi ɗiɗi gila he saha Abdullaay Wadda. Ko nde Makki Sal fooɗanii jappeere hooraagu leydi Senegaal o tawtoyi lannda mum. O heddiima to suudu batirdu ngenndi haa he 2017.
Jokku Taro
Like this:
Like Loading...
Tokyo, Japon: Emiraaji Arabeeɓe Dentuɗi neldi laanel-cunnorgel fayde ɗaŋre Mbaañ, taw fayndaare ndee ko diidde natal kuuɓnungal mbayliigu sahaaji (dynamique du temps) he nder weeyo (l’atmosphère) ɗaŋre woɗeere nde.
Jokku taro
Like this:
Like Loading...
Bamako, Fedde Tabital Pulaaku Mali huccondirii he jaayndeyankooɓe ñalnde Mawbaare (Talaata) 5 Korse (juin) 2020 ngam hollirde mettere mum en he ko Fulɓe torletee to hakkundeere leydi Mali ko tawa alaa ko saabi ɗum tan so wonaa jeyeedeɓe he leñol Fulɓe. Hooreejo fedde Tabital Pulaaku o, Abuu Soh, hollirii wonnde ko Fulɓe ɓee mbaɗetee to hakkundeere leydi ndi koo ene soklini ɗum sanne. He nder kuccondiral e jaayndeyankooɓe (conference de press) kamɓe mawɓe Tabital Pulaaku Mali ɓe kollirii doggol inɗe keewɗe jeeyaaɓe he leñol Fulɓe torlaaɓe ngam takkeede wonnde ko he pelle jihaadiyankooɓe njeya tawa ɗuum ko fenaande nde alaa fof ɗo ɓaggi.
jokku taro
Like this:
Like Loading...


text:
Jimoowo gooto wiyiino: « laamu rewii ɗoo reftii ɗoo kono waylaani ngonka men e aduna». Kono miin mbiy mi ko laamu rewiino ɗoo, hono mum reftii, en ɗaminiima, kono en nganndaa tawo so tawii e ngu wayla nguurndam men. So tawii maa ngu waylu ɗam noon, alaa e sago kadi laaɓana en no waylo ngoo sifortoo. Mbele ko waylo moƴƴo, yaltinoowo en e caɗeele guuraaɗe, walla ko waylo ɓeydotoongo lofde en e teeŋtinde caɗeele men ?
Ko woni e lahal fof dee juuɗe ene keewnoo yiytude, so wonaa tawa koko waɗaa deŋloode fawaa ngulndi ndi memotaako nii saka junngo iree. Sikke alaa, caɗeele goyeteeɗe ɗee kam pamɗaani to bannge keeweendi : won heen payti ko e dawrugol, goɗɗe njowitii ko e Renndo, caɗeele goɗɗe kadi ko ɗe Pinal e jaŋde, ene waɗi heen kadi toɗɗiiɗe faggudu, en njejjitaani jowitiiɗe e hakke aadee jogii e heɓtineede goodal mum e jeyeede e leydi mum. Ngam ɓura laaɓtude, ɗee caɗeele ene mbaawi faccirireede hono nii:
1. Caɗeele to bannge Faggudu : heewɓe ene ngoya jeeri soñaaka, waalo alaa no wayi tee liggeyaaji ngalaa saka kaalis dañee waɗiree jiggoore.
2. Caɗeele to bannge Renndo : won woyooɓe ko ɓittaaɓe, e naange heedaaɓe, lesɗinaaɓe, yawaaɓe, ndimaagu haɗaaɓe, waɗde halfaaɓe, joñaaɓe.
3. Caɗeele to bannge Pinal e jaŋde : ɗuum toɗɗii ko ronkuɓe janngude, walla hay so ndañii no njanngiri ne e duɗe, ngalaa jannginooɓe waawɓe, e sahaa nde ɓiɓɓe alɗuɓe mbaɗaa e duɗe pattamlame, nduttii njoɓanaa jannginooɓe tawooɓe ɗumen e nokkuuji mumen tawa tampaani
4. Caɗeele to bannge Heɓtineede goodal mum : sinno caɗeele ɗee fof ko gaañanɗe ngonnoo, mbiyaten ko ndee barmannde ɓuri muusde. Sabu alaa ko ɓuri bonde e wonde tumaranke e jatti mum.
En paamii, ɗee caɗeele toɗɗii ko horiiɓe dañde kaayitaaji keɓtinooji ko e leydi mumen njeyaa. Kaayitaaji ɗi nganndu-ɗen so ngalaa, alaa goɗɗum ko waawi heɓeede. Waɗde jojjanɗe aadeeyankooɓe kawrii, kala jojjande kaɗ-ɗaa aadee, a haɗii ɗum jojjanɗi fof, nde tawnoo ko ɗi ceŋondirɗi, timmitinondirooji.
5. Caɗeele to bannge dawrugol : ene gasa kadi ɗoo ne ko caɗeele teeŋtuɗe, sabu en nanii woyooɓe ene mbiya ko wujjaaɓe e wooteeji haa ndilli kisa ndillinaa.
Jooni noon, artii haa biyanooɗo ko kañum woni cakkitiiɗo caabiiɗo ɗee caɗeele oo waɗii ko wiynoo, so waasde naamnaade fiileede lefol laamu laawol tataɓol. Kono ellee ko ko wonti «fuunti goddal». Sikke alaa ɗum hollirii tan «laamu ko jarabi». So a meeɗii tan a yiɗataa woppude. Ene gasa tawa ko ɗuum jibini jannfaaji gooɗɗi ɗii haa teeŋti e nder leñol ngol ɓur-mi suusde haalde caɗeele mum ngol. Ngol leñol donkungol dañde gardiiɗo. Keedɗo yeeso fof, ko ɓee ene cirƴa tan, ɓee ene poppa. So ɓooyi wooda biyɗo « woy saa yoo ko haala kaari tan haalatee ka am haaleteete»?
Joom mum noon wiya kadi : « ma a taw waɗi noon ko ko o ardii koo, waɗde miin ne maa mi ardoo. Tee so mi fellitii duttal alaa.» Nii woni pecco-ɗen, sabu gooto fof ene jogii yimɓe, mbaɗtindo-ɗen e waɗde tanndalle ɗe ngalaa no mbayi to bannge keeweendi. Sikke alaa, ko ɗuum heewi leeɓtude en sabu kala nde njah-ɗen kawgel e pooɗondiral poɗte-ɗen haa kisa ko potno-ɗen huutoraade sabu wonde doole men, ndokken fooɗondiratnooɓe e men.
So wonaano koohngu, yiɗde tineede kañum tan, waasde ligganaade so wonaa hoore mum tan, holi o haɗi hankadi paamen dañde en gardiiɗo koolo-ɗen ɗum, ko huunde jojjunde e men ?
Malal Sammba GISE


text:
Banndiraaɓe, musiɗɓe tedduɓe ngal ɗoo jokkondiral waɗaa ko e ñalɗi film e nder leydi men Muritani. Ko sabu film jaltinaaɗo ina haala e wod e kewkewe 1989 ‘Evenement 1989’ baɗɗo to Ceenel e Foonde mum. Film o mahii ko e ciimti, tawa siimtata ɗum ko waɗdanooɓe ɗeen golwole. Miɗo sikki daartude bonaani, sibu ko siftinnde yimɓe ko ɓennunoo mbele ɓe tawanooka ina paama ko wonnoo e ɗiin sahaaji, kadi ko ustude fitinaaji goodnooɗi.
Banndiraaɓe, musiɗɓe tedduɓe ngal ɗoo jokkondiral waɗaa ko e ñalɗi film e nder leydi men Muritani. Ko sabu film jaltinaaɗo ina haala e wod e kewkewe 1989 ‘Evenement 1989’ baɗɗo to Ceenel e Foonde mum. Film o mahii ko e ciimti, tawa siimtata ɗum ko waɗdanooɓe ɗeen golwole. Miɗo sikki daartude bonaani, sibu ko siftinnde yimɓe ko ɓennunoo mbele ɓe tawanooka ina paama ko wonnoo e ɗiin sahaaji, kadi ko ustude fitinaaji goodnooɗi.
Eɗen poti jaarde oo musiɗɗo e gollal ngal o waɗi ngal, sabu weeɓaani, tee ndee wolde wontaa maay e hakkillaaji yimɓe. Miɗo sikki oo film waɗiraa ko haa muñnita, waajoo, seernda, juumtina juumnooɓe, welditina haɓnooɓe : ko ɗum addani en jokkondirde e makko ngam o haala mbinnden :
l Fooyre :holi aan ? aafich
Jibiriiru : mbiyetee-mi ko jibiriiru Jaw. Njibinaa-mi ko e hitaande 1981 to Ɓoggee. Naat-mi ekkol ko Ɓoggee haa kolees e lisee. Mi janngii Nuwaadibu e hitaande am nayaɓere, caggal ɗuum ngar-mi Nuwaasoot ndañ-mi bakkaa ko 2006. Njanngoy-mi duɗal jaaɓi haaɗtirde Ndar Senegaal e fannu informatik e njiilgol ngalu (gestion). Mbaɗ-mi toon duuɓi ɗiɗi, caggal ɗuum ngartu-mi Nuwaasoot ngam jokkoyde jaŋde am Maruk. Hade am yahde Maruk kawru-mi e Abdrahmaan wul Muhammed Saalem, gardiiɗo Galle Sinemaa e Nuwaasoot Muritani. O haalani mi won heblo faytungo e sinemaa foti waɗde ko ɓooyataa. Ko huunde nde njiɗnoo-mi, naamndi moo-mi no ɗum yahrata ; o wiyi kam heblo ngo ko lebbi jeenay, yo mi addu kaayitaaji am so yontii ma o noddu am. Lewru caggal ɗuum, o noddi mi, taw-mi o woni ko e feewnitaade ngam yahde Maruk. Noddu-mi jinnaaɗo am gorko oo kaalan-mi ɗum kabaaru o, o wiyi mi yo mi ƴeew ko ɓuri e am mi waɗa. Nii woni kaaytu-mi yahde Maruk.
lFooyre : hol ko duñmaa e waɗde oo film?
Jibiriiru :Oo film ina jeyanoo e geɗe ɓurnooɗe ɓulde e hoyre am, sahaa nde njanngantnoo-mi Senegaal nde. Mi fottii toon e janngooɓe heewɓe tawa ko Muritaninaaɓe, kala nde e min njeewta, jeewte amen keewi tonŋaade ko e kewuuji 1989 tan. Ruttii kadi miɗo jogii jinnaaɓe jogiiɓe ɗeen caɗeele e woɗɓe. Waɗii sahaa kala nde ngommii-mi ɗo, fayde Ɓoggee, miɗo heewi yeewtaneede kabaaru Ceenel e Foonde mum. Nde wonnoo bonanndeeji keewɗi mbaɗii e mayre e oon sahaa ko ndeen miijo arani-mi, yo mi waɗ no oo kewu 89 daartiraa, anndee, sabu sukaaɓe jooni ɓe nganndaa heen hay dara, bete yimɓe ina ceerta e kumpa, jeytee e daarti aduna.
lFooyre : Hol ko njiɗ-ɗaa yaltinde e oo film?
Jibiriiru :Fulɓe (haalpulaar en) ina njogii konngol. Ɓe mbiyi fotde kala maayo, heewde haa rufa e banngeeji ɗiɗi fof hay so nayi nokku ɗi njaraani e maggo ummiiɗi e nokkuuji goɗɗi maa njar e maggo. Mbaɗir-mi ɗum ko haa yimɓe fof pota heen ganndal, ko haa deentondiral gonngal hakkunde men e hoɗdiiɓe men ɓe natta.
lFooyre: hol caɗeele ɗe kawru-ɗaa hawrude e sahaa nde mbaɗataa oo film ?
Jibiriiru : Nde mbaɗat-mi film oo, caɗaeele mum keewaani, kono miɗo teskii haa jooni won hulooɓe haalde ndeen wolde haa teeŋti so wiyaama ko ko filmetee . Annduɓe tigi rigi wolde nde njaɓaani saaktude ko woni heen ko.
l Fooyre:hol eeraango ngo mberloto-ɗaa e pelle pine ko fayti e renndo hannde ?
Jibiriiru : eerotoo-mi ko yo en paam ƴoƴɗo ko baajoraaɗo ko waɗaani nannde walla yiyde. Neɗɗo ina wiyee yo o oppu kajaa, walla hoto waɗ kajaa, anne ndeentoro-ɗaa ko o haɗiraa ko, hade maa waɗde ko o haɗaa ko. Faandaare film o ko yoo yimɓe paam ko juumre wonnoo, film o yo wonan en deentorgal
l Fooyre :so won yiɗɓe dañde e film o to njahata ?
Jibiriiru: hannde e oo ɗo sahaa film o woni ko to galle sinema, kala coklu ɗo film o ina waawi arde ɗo, jokkondira e am walla e Abdarahmaani ul Ahmed Salem ,min cuwaa tawo haalde njeeygu makko kono so min tawii, ngam yaajnude jeeyngal ko rokkude , min ndokkat mo
l Fooyre : hol ko miiji ɗaa e ɓoornungal sukaaɓe men hannde
Jibiriiru: enen Fulɓe (haalpulaar en) en nattii heɓtinireede comcol, en nattii ñemmbeede, en ngontii ñemmbooɓe. Sinno ko sago am, ɓeydo-ɗen tiiɗnaade e comcol, nde wonnoo ina jeyaa e ngooroondi aada men, sabu so timminaani ma, ustataa ma. Nde wonnoo so konngol eeraama, feccii leɗɗe, taccii maayo, sorii e duule, ngol naftoraama, tawata ko goonga ina e maggol, tee aada men e cosaan men ko huunde goongɗunde .
Caggal salminaali e koofnaali e jaarnude on e ñaagaade mi yaafuyo fayde mon jaale F.B.P.M. Mi salminii dental Fedde nde. En njetii jaale renndo ngo fof kala ɗo ngoni eno ngoniri en calminiiɓe en njaarniiɓe seerenɓe am miɗo on yaafno sanne sanne ! Dudal Mawdo Maalik sih waɗiino kawgel almɓɓe ñalnde 27 siilo (saawiyee) 2010. Golle ɗee njahrii no haaniri nih. Waɗno kawgel ngel ko Ceerno Umaar Sammba Hammadi Aali Sih. O nawi sahtaade ɗum ñalnde heen, o artiri sahto ngo ñalnde 12 colte (feebariyee) 2010. Ina tawtoraa ɗum yoga e terɗe catal F.B.P.M. to Daar Nayiim, hono hoyreejo catal, e kalfinaaɗo jaŋde e kalfinaaɗo jokkondiral e kumpital e kalfinaaɗo njuɓɓudi, yantude e hoohooɓe woɗɓe. Yoga e jinnaaɓe sukaaɓe ɓe ina tawtaraa. En njettii ɓe, en njaarnii ɓe, en ñaagii ma ɓe yaafuya no golle ɗe njahri nii. Ɓe kollitii en weltaare maɓɓe e Ceerno o, hono Ɗaahiiru Galo Sammba Bah ɓurɗo lollirde Almuudo Leñol e tiiɗnaare mum e yarlitaare makko e muñal mum ngal min teskii ngal, so tawii ko hoɗdaaɓe ceedtii e koɗdiijo mum en. Golle ɗee njuɓɓi, njooɗii, paayodinii, rewii laawol almudɓe fof golliima, ɓe tiiɗniima, ɓe ngolli hakke baawal maɓɓe ! Miin Almudel Leñol mi yettii almudɓe am, mi jaarnii ɓe, miɗo ñaaganii ɓe Allah e juutde balɗe, hokka ɓe battanɗe moƴƴe, yo Allah rokku ɓe naftoraade, leñol ngol ne naftoroo ɓe. En njejjitaani Ceerno Mariyam Mawɗo Maalik Sih ; o yiɗiino tawtoreede, kono o heɓaani arde. Duɗal Mawɗo Maalik Sih, catal Galle Meema (Daaru Nayiim)
Kuɗol hoyreejo duɗal ngal, Bah Umaar Usmaan.
Kala jiɗɗo jokkondirde e amen, yo noddu ɗeeɗoo tonngooɗe : Ton:00 (222 ) 678 85 94 walla 483 04 11 w 205 58 78.
Umar bah mboyna


text:
NOKƁETIWAL SEERTIWAL: HOFRE GAUSS, ASLI ƳAGGERE E DALLINAANDE TESKINIINDE...
Nokɓetiwal seertiwal: Hofre Gauss, asli ƴaggere e dallinaande teskiniinde...
So aɗa yiɗi faamde ko saabii kon kaahiton leefkon haa ɗoon waawi haaɗde ndoondii ɗee defte teddirɗe kon tawa kon moññaaki, janngu ndee winndannde, nganndoraa kadi ko ɓuri ɗum !
Nokɓetiwal seertiwal ko lowre diiñorde e nder hiiwisal. Ko nde sewnde dallinaaɗe keewɗe jannginooje en mahdi faru men, e ko yawti ɗum nii. Ko ɗum waɗi nde laataade ɗemngal tonngowol miijanteeri yowito huuɓnungo ngo Albert Einstein. Kono, ina waawi hawreede, ko aldaa e coow, wonde dallinaande doosɗiwiire nder nokɓetiwal seertiwal ko wiyateende “Dallinaande teskiinde” nde Karl Friedrich Gauss (1777-1855). Kono ko adii nde eɗen njiya loowdi ndee-ɗoo dallinaande, alaa e sago njeewten kala ƴelel loowingel heen. Alaa e sago keɓindo-ɗen mbaydi ko wiyatee “hofre”, teeŋti nde Gauss, e ko wiyatee “mahtol fotjollewol”.
1- Hofre kofol: Woni kofol ko kala kuuɓal toɓɓe diidolinɗe; woni ɗum ko toɓɓe ɗee ndeggondirat (ina waawi fortiyahde maa hofiyahde) kono pawondirtaa, mbaɗataa muɓɓulel. Wadde mbaydi mum ɓurata abbaade ko e gaarawel cewngel: Engel waawi fortaade, engel waawi hofiyahde, engal waawi fortaade heen hofoo heen: ɗum-ɗoon fof ko e mbaydiiji kofol. Ngati so en mbaɗiino heen toɓɓe, ɗe ndeggondirat, ɗe ndewnoo njuuteendi gaarawol ngol, kono cewam maggol rokkataa yo ɗe pawondir walla muɓɓondir. So en ƴettiino ferɓitannde kaahit, ɗum wonataano kofol; nde tawnoo eɗen mbaawi mbuɓɓondirde heen toɓɓe (ngati ferɓitannde ndee ina jogii njuuteendi e njaajeendi). Jooni noon so kofol ƴettaama, eɗen njiɗa hiisaade hofre maggol e kala toɓɓere tolnaande e dow maggol. Ina laaɓi wonde so en ƴettii gaarawol, eɗen mbaawi lelnude ngol e mbaydi ndi njiɗ-ɗen; porten heen bannge, kofen heen bannge... Ndeen noon woodat heen banngeeji ɓurɗi hofaade e goɗɗi ɗii. Wadde haalde haala hofre gaarawol ngol jogotoo maanaa tan ko so tawii en teeŋtinii hol bannge mo tolni-ɗen e maggol (nde tawnoo wonaa kanji fof poti hofre). So en ƴeewtiima nii, ma en taw wonde haala hofre waawata sellineede ko so en njoofiima toɓɓere dow gaarowol hee ɗo njiɗ-ɗen hiisaade hofre ɗoo. Ngati so en ndirtii ndeen toɓɓere tan, ko hofre woɗnde keɓaten. Wadde hofre kofol hiisatee ko e toɓɓere heertaande dow kofol hee; oon sahaa hofre ndee hawra e hiisa rokkoowa tolno kofogol kofol ngol e sawndo ndee-ɗoon toɓɓere suɓaande. Ngam keɓen waayo moƴƴo no hofre hiisortee, ƴetten wannde. Mbiyen wannde waɗi ko laaci (woni ɗo caas oo haɓɓetee ɗoo), nde waɗi reedu (woni ɗo hofotoo ɗoo), nduun joofira, to ceɓɓitel hofannde ndee, hoore wannde ndee (woni giyal ngal, ɗo ceŋndi ndii yuwatee ɗoo). Jooni noon njiɗ-ɗen ko hiisaade hofre reendu nduu. So en ngonatno ñuuñel tokosel, jahkintoongel dow wannde hee, ummaade laaci wannde fayde e giyal hee, e wirtaade reedu hofiindu nduu, tinirattno-ɗen hofre ndee ko sabu cele ɗe mbaɗaten dow reedu hee. Ngati so en ngarii e reedu hee, hanti ngonaten ko e selde, eɗen njokka selde, haa nde njetti-ɗen to giyal ngal too. Tesko-ɗen wonde so hofanooki, woni so fortino, en celataano, en njokkatno tan huccunde ƴettuno-ɗen gila nduppiti-ɗen to laaci too. Wadde addi celal ko hofre. Ndeen noon ngam ɓetde hofre, en kuutorto celal. So celal alaa firti ko hofaaki (koko fortii), wadde so celal leelii gasde firtata ko hofii ko seeɗa, so celal yaawii gasde firta ko hofre ndee ko mawnde. So en miijiima wonde to ñuuñu nguu selata dow reedu wannde ndee ɗoo hedde tolno toɓɓere suɓaande ndee, ngu wayata ko no yahoowu e dow dottere tokosere ɓeɗol nii, eɗen mbaawi heɓindaade wonde no ɓeɗol ngol ɓuri mawnirde fof, ko noon celal ngal ɓurata leelirde (wadde hofre ndee famɗirta), no ɓeɗol ngol ɓurata famɗirde fof noon celal ngal ɓurata yaawrude (wadde hofre ndee mawnirta). Ngol-ɗoon beɗol ngol dottere mum hawrata e ndeen taƴre reedu wannde satiinde toɓɓere suɓaande ndee wiyatee ko “beɗol ɓuucol” (ko kanngol woni ɓurowol ɓadondirde e wannde ndee e sato toɓɓere hee, kadi ngol feƴtata e wannde hee toɓɓere suɓaande ndee; wiyee ko ngol ɓeɗol meeftol. Kono, hono no wiyraa nii, beɗi meefti ɗii fof ko kanngol ɓurata ɓadondirde e reendu wannde ndee nder sato toɓɓere ndee: Wiyee ngol ɓuucoto reedu wannde ndee, ko ɗoon innde maggol yalti). Wadde mbiy-ɗen ko so beɗol ɓuucol ngol mawnii (woni so wudduwol mum mawnii) hawrata ko e hofre famarde, so wudduwol beɗol ɓuucol ngol famɗii hawra e hofre mawnde. Ndeen noon keɓen anndinoore hofre njiiloto-ɗen ndee: so toɓɓere suɓaama dow kofol, hofre e tolno ndeen toɓɓere hawrata ko e baklal wudduwol beɗol ɓuucol ndeen toɓɓere. Jooni en nganndii ko woni hofre, njaaɓanen waayo ngo pot-ɗen joganaade “hofre Gauss”. Ɗoo njeewtaten ko kuurɗe. So en njiɗii anndude ko woni huurngo (ngo ittiri ɗiɗi), miijoto wudere. Eɗen mbaawi wertude nde haa fof fota tawa alaa to hofii alaa to suutii, alaa to ñonngii alaa to werii. Eɗen mbaawnoo kadi ñonngude nde, ƴuulnen won banngeeji, ɗiya mbaɗa mberon, wooda goɗɗi beertiiɗi haa foti. Wadde en paamii, no gaarawel men naane ngel ƴeewndiri-ɗen kofol kan ne fiyakuuji hofre, eɗen mbaawi ƴeewndoraade huurngo dow huutoraade wudere, kiisoro-ɗen ɗum hofre mum. Seerndi wadde huurngo e kofol ko, ɗoon ɗo kofol jogii tan njuuteendi (mbaydi gaarawel), huurngo ina jogii njuuteendi e njaajeedi (mbaydi wudere). Wertaango maayo ko yeru huurngo woɗngu. So ngo deeƴii ngo ɗippaani, ngo wertoo haa fota. So henndu dawii, ngo haljii, ngo wempeƴinii, ngo laatoo huurngo yahoowo ina hofiyaha... Kala huurngo noon ina jogii hofre mum Gauss. Hol no hofre Gauss hiisortee? Haa jooni nde tawnoo kala toɓɓere ƴettaande dow huurngo heen ina jogoo hofre e sato mum nde jiydaa e ɗe goɗɗe ɗee, wadde hofre Gauss hiisatee ko e tolno toɓɓere suɓaande. Kala toɓɓere ƴettaande, eɗen mbaawi diidde berti tummbuɗi toɓɓere ndee tawa eɗi mbeƴƴondiri e huurngo hee ɗo toɓɓere ndee ɗoo. Keeweendi ɗiin berti ko haaɗtarndi. Ngam diidde ɗi, eɗen mbaawi fuɗɗoraade diidde werto meefteewo huurngo ngoo ɗo toɓɓere ɗoo, caggal ƴetten portol puɗngol e toɓɓere hee, ɓeƴƴotoongol ngoon werto; so ɗum yawtii hanti ndiiden berti tummbuɗi ngol-ɗoon portol ɗii kala. Ɗiin berti noon mbaɗtinta e huurngo heen ko kofi dewooji e toɓɓere hee tawa e eɗi ndesndii seho huurngo ngoo. Hono no njiyru-ɗen dow nii, kala heen kofol ina jogii hofre mum e tolno toɓɓere suɓaande ndee (hiisa kaa ko woota, en kuutorto tan ɓeɗol ɓuucol kala heen kofol). Jooni noon keɓen kuɓal kofe, maa wood heen hofre famarde e hofre mawnasre. Ɗee-ɗoo kofe ɗiɗi mbiyatee “kofe doosɗiwe”. Ko cowal majje innatee “hofre Gauss” nde njiyloto-ɗen ndee. Wadde hofre Gauss huurngo tolno toɓɓere mum maaniwere hawrata ko e cowal kofe doowɗiwe tolno ndeen toɓɓere.
2- Jooni njeewten seeɗa ko woni mahtol fotjollewol. So en njiimii e huunde jogiinde mahdi, eɗen mbaawi waylude mahdi ndii: wiyee en mahtiima nde. Ɗoon en kuutoriima ko wiyatee mahtol. So en nokkii ñiiri, eɗen mbaawi ɗum lañde, eɗen mbaawi ɗum kadi tamde haa morliɗa luppitoo, eɗen mbaawnoo wertude ɗum kadi haa ɗeppiɗa... Kala heen ɗo yimɓe ngiwi e mahdi payi e woɗndi, en mbaɗii mahtol. Jooni noon hol nde mahtol wiyatee ko fotjollewol? So ñiiri ndii tawanoo ko ina wertii, kala toɓɓe ɗiɗi ƴettaaɗe dow ñiiri hee ina njogii yolnde hakkunde mumen. Mahtol ngol yimɓe mbaɗata ñiiri ndii haa ngol siforee fotjollewol ko ngol nganndu-ɗen waylataa jolle gonɗe hakkunde toɓɓe ngol tawi dow ñiiri hee. Wadde so toɓɓe ɗiɗi ina njoginoo yolnde maaniwere hakkunde mumen, mahtol fotjollewol so waɗaama, hay so ngol waylii mahdi ñiiri ndii, ngol waylata yolnde ndee. Ƴetten yeru: so en ƴettii kaahit bertinooɗo, en kofiimo e mbaydi korwal (mbaɗten mo horwere), eɗen mbaawi ƴeewndaade wonde ɗum waylataa jolle hakkunde toɓɓe kaahit oo. So ñuuñu ina yahatnoo hakkunde toɓɓe ɗiɗi ko adii nde omo hofee, nguun ñuuñu yiyataa hay ceerundal gootal e nder yolnde hee caggal nde o hofaa. Wadde noon ngam mahtol wona fotjollewol, alaa e sago ngol waɗiree teeyre mawnde, ngol jaɓataa taƴe e jokke, so ɗum alaa wooda toɓɓe goɗɗondirnooɗe ngontuɗi cawndiije. So mahtol fotjollewol wonii hakkunde kuurɗe ɗiɗi, ɗe mbiyee ko ɗe potjolleweeje.
3- Jooni njeewten ko woni ɗaatndam huurngo. Huurngo ina wiyee ina ɗaati so tawii ko ngo regiingo, ngo alaa sowngo maa ñonngi; so huunde ina yaha heen fuggotaako, gursotaako, yorɓittaako; kala mbaylaandi ardata ko jam-jam. Hiisiwal ina joganii ɗum anndinoore seniinde, kono nde heƴataa e ndee yeewtere. So waayo mum heɓaama ɗoo tan moƴƴii.
4- Jooni noon hol ndee dallinaande teskiniinde nde Gauss? Dallinaande teskiniinde ndee wiyi ko: “So kuurɗe ɗiɗi ɗaatɗe ngonii potjolleweeje e kala nokku, oon sahaa ɗe potat hofre Gauss e kala toɓɓe majje.” Jooni ƴeewen yeruuji. En njiyii wonde werto ina hofee wonta horwere, ko noon ne horwere hoftirtee wertee, tawa ko e mbaydi fotjollewiri, etee ɗiɗi ɗee fof ko ɗaatɗe. Wadde werto e horwere poti hofre Gauss. Ko ɗum waɗi, hayso hakkillaaji njaggi ko horwere (korwal) ko kofiɗum, nde tawnoo ina rega, ɗum ko fuunti hakkille tan, korwal e huunde wertiinde poti hofre Gauss, wadde ko mbertiɗum ! Eɗum waawi haawde, kono so neɗɗo woowii nokɓetiwal nattat haaweede ɗum. So en ƴettii murlaawo (ko wayi no maŋka, walla reedu boloŋ), alaa no neɗɗo waawi waɗde haa sowta ɗum, werta no kaahit, e mbaydi fotjollewiri, alaa no no neɗɗo waawirta hofirde ɗum no horwere; ngati murlaawo jogii ko hofre Gauss nde ndigɗaani (woni nde wonaa ndiga), ɗoon ɗo hofre Gauss werto maa horwere ngoni ndiga. Ko noon ne gallaanɗi nagge ina mbaawi waɗteede hirke, e mbaydi fotjollewiri, kono mbaawa waɗteede horwere; nde tawnoo hofre Gauss ndee wonaa gootum.
5- Jooni noon hol ko ƴaggini kon kaahiton haa mbaawi tammbaade ɗee defte? Kaahitaaji ɗiɗi ɗii ko ko cowaa mbaɗaa korwe, wadde hofre majje Gauss ko ndiga, ɓurata weeɓde ko waylude ɗe, mahtoo ɗe e huurngo woɗngo ngo hofre Gauss ndiga; so wonaa tawa joomum addu ko fakiti, mahtoo ɗe e mbaydi ndi wonaa fotjollewiri. Wadde so neɗɗo hakindiima e majje, ɗe ɓurata yiɗde ko heddaade e hofre Gauss ndigɗunde, ndeen noon ɗe ndiiwta joortaade walla moññaade, ɗe keddoo dariiɗe tem ! Wadde so ɗe tiiɗnitiima, ɗe ndariima, ko waawnude koye majje ngam nootaade eewnaango dallinaande teskiniinde, jaalal tammbingal nokɓetiwal seertiwal kan e miijanteeri yowito huuɓnungo !
Kelmeendi/Vocabulaire Pulaar/Français
Noɓetiwal seertiwal = Géométrie différentielle
Hofre = courbure
Kofol = courbe
Dallinaande = Théorème
Faru = Univers
Doosɗiwum = Principal. On dira geɗal doosɗiwal (une chose principale)
Mahtol fotjollewol = Transformation isométrique. Potjollol = une isométrie
Waayo = intuition. Elle a une bonne intuition (Omo feewi/moƴƴi waayo).
Beɗol ɓuucol = Cercle osculateur
Wudduwol = rayon
Huurngo = surface. Attention: ne pas confondre surface et aire. L’aire est la mesure de l’étendue d’une surface. Aire = wertallo.
Baklal = Inverse.
Ittiri = Dimension.
Werto = Plan. Ne pas confondre werto et wertallo (aire).
Beƴƴaade = être perpendulaire à. On peut aussi dire “beƴƴondirde e...”
Kaaɗtarum = infini. Limoral kaaɗtaral = un nombre infini.
Werto meefteewo = plan tangent
Portol = une droite
Resndande seho = épouser une forme
Horwere = cylindre
Murlaawo = sphere. Attention: ne pas confondre avec la boule (morlere) qui est l’interieur plein de la sphère. La sphère n’étant que la surface qui délimite la boule (pour ainsi dire, la peau de la boule !).
Ndigɗude = s’annuler, être zero.
Muhammadu Faalil Sih
-------------------------------------


text:
Hannde, e winndere ndee, ko nguɗu (kaaseer) ɓuri fof waawde warde yimɓe, sibu hitaande kala ina yooɓoo fotde miliyoŋaaji 9, tawi heen feccere ina mbaawnoo daɗndeede. Ko ngu ñawu kulaangu no feewi, ngu yimɓe fof moolantoo Alla. Ko ɗuum addani Fedde Ngenndiije Dentuɗe waɗande ngu Ñalngu keeriingu ngam findinde yimɓe, e semmbinde ɗum loskude koye mum en law, mbele ina njiyta ngu law.
Hannde, e winndere ndee, ko nguɗu (kaaseer) ɓuri fof waawde warde yimɓe, sibu hitaande kala ina yooɓoo fotde miliyoŋaaji 9, tawi heen feccere ina mbaawnoo daɗndeede. Ko ngu ñawu kulaangu no feewi, ngu yimɓe fof moolantoo Alla. Kono hannde, ko ngu ñawu cafrotoongu, haa teeŋti noon so ngu yiytaama law. Ko ɗuum addani Fedde Ngenndiije Dentuɗe waɗande ngu Ñalngu keeriingu ngam findinde yimɓe, e semmbinde ɗum loskude koye mum en law, mbele ina njiyta ngu law.
Kadi, e duuɓi cakkitiiɗi ɗii, njiylawu safaara maggu waɗii taaɓal mawngal. E ngu joganaa peeje tati paddorɗe ɓurɗe teeŋtude, hono ceekgol ngam heefde ko wuɗi koo, rajo ngam ustude ñawannde ndee e warde celule ñawɗe ɗee, walla simiyoo ngam haɗde cellule guɗaaɗe ɗee wiltude.
Ɗee peeje tati ceeraani e moƴƴitineede, tee, e ko sakkitii koo, peeje ɗiɗi goɗɗe njiytaama, hono safaara toɓɓoowo celule ñawɗe ɗee tan e goɗɗo kuutortooɗo paddorɗe balndu. Ko cakkitiiɗo oo woni hannde ɓurɗo waɗeede yaakaare, hono safaara kuutortooɗo paddorɗe ɓalndu oo (immunothérapie e Farayse).
Yiytaama wonde celule nguɗu won feere kuutortoo ngam haɗde paddorɗe ɓalndu yettaade ɗum en. Faandaare Safaara keso oo ko yiytude feere ñawu nguu huutortoo oo, ngam haɗde ɗum gollaade, mbele paddorɗe ɓalndu ina mbaawa golloraade no haanirta nii.
Ɗamaawu baɗaaɗo e ndee feere safrirde hesere addani Duɗal Nobel rokkude njeenaari Nobel 2018 ndii wiɗtooɓe ɗiɗo ko faati e paddorɗe ɓalndu, hono ameriknaajo biyeteeɗo James Allison, e Japonnaajo biyeteeɗo Tasuku Honjo, « sabu njiytii safaara nguɗu tuugiiɗo e tippudi paddorɗe ɓalndu ».
Feere ndee ina yuumti sanne, kono ina waɗi ɓalli ɗi njaɓataa nde. Yanti heen, feere ndee woodi tan tawo ko e leyɗe mawɗe ɗee, ndaa noon nguɗu ɓuri heewde ko e leyɗe pamare doole ɗee (hedde 70%).
Bookara Aamadu Bah


text:
Sikke alaa, ko faati e jeyi leydi ene yeewtee hannde no feewi e nder leyɗeele ɗee kala. Muritani ne daɗaani heen. Ngam siftinde anndunooɓe e humpitde ɓe nganndaano, kuule keewɗe ngootaama e leydi ndii, tawi toɗɗii ko ko faati e no neɗɗo hisnirta jeyi mum leydi. Ene e ɗɗen kuule :
• Kuulala T° 60-139 njaɓangal ñalnde 2 lewru Ut 1960 ;
•Yamirannde T° 83-127 jaɓaande ñalnde 5 lewru Suwee1983 ;
• Dekkere siifaande ñalnde 17 lewru Suliyee 2000 ;
• Dekkere tabitinirde siifaande ñalnde 31 Lewru Marse 2010 ;
•Kuulal T°2000-044 jowitiingal e ngaynaaka ciifangal ñalnde 26 lewru Suliyee 2000 ;
Ɗee kuule e jamirooje fof noon, tuugnii ko e waylo-waylooji meeɗɗi waɗde e daawe keewɗe :
• Daawal gadanal ngal ko tuggi 1930 haa 1960, woni e sahaa kalfaandi tuubakiri, haa Muritani heɓi hoyre mum ;
• Daawal ɗiɗmal ngal ko tuggude hitaande1960 haa hitaande 1970. Ko ndeen kuulal T°60-139 siifaa ñalnde 2 lewru ut 1960 ;
• Daawal tataɓal ngal ko tuggi hitaande 1970 haa hitaande 1983. Ko e ndee hitaande 1983 tabitine gadane paatuɗe e jeyi leydi mbaɗaa ;
• Daawal nayaɓal ngal ko tuggi hitaande 1983 haa hannde, jowitiingal e waylo-waylooji mbaydi jeyi leydi e jokkondiral mum e uddooji baɗanooɗi ɗii.
Ene moƴƴi kadi ciftinen, leydi ene jeyiree e fannuuji ɗiɗi teeŋtuɗi
• Fannu aada, woni roni ronna. Ko oon fannu nganndu-ɗen, kono hannde won ko waylii heen, sabu kuule kese arde ;
• Fannu keso, paytuɗo e tabitinirde jeyi mum leydi, dañande ɗum kaayitaaji.
Fannu cakkiti-ɗen haalde ɗoo oo noon ene addi haala haa heewi, nde tawnoo heewɓe e men kollitii nganndaa laabi deweteeɗi, woɗɓe ngoytii ko laabi ɗii ene njuuti tee ene keewi giye. Ko ɗuum waɗi, heewɓe fuɗɗinooɓe naatde heen nii njammu, ngoppi. Hay sinno eɗen nganndi wonaa feere moƴƴere, sabu Pulaar ene wiya, “no liɗɗi piiɗiri fof ngawiree noon”.
Waɗde ene moƴƴi ciftinen anndunooɓe, kadi kumpiten ɓe nganndaano, laabi potɗi reweede ngam hisnude jeyi leydi ; haa teeŋti e ndemateendi, tawi kadi yiɗi jeyde ɗum ngam golle ko pelle ɗe ngonaa laaamuyankooje biyateeɗe Koppertiif.
E nder ɗuum, huufata ko wayi noon ko goomuuji tati ɗi njiydaa tolnooji, waɗde ɗi njooɗodtaako, soko jawtinondirooji:
• Heen goomu ko goomu ngenndi;
•Goomu hakkundeewu nguu ko goomu diiwaanyankeewu;
•Goomu ngonngu les nguu ko goomu falndeyankeewu.
Jooni noon, ngam hisnude jeyi leydi, holi ko fedde remooɓe walla aynaaɓe foti waɗde ?
Kaayitaaji potɗi arde :
•Adii fof ko waɗde ɗaɓɓaande fayde e mawɗo falnde, woni Haakem;
•Rewi heen ko addude ɗereeji kollirooji fedde ndee ene woodi tee heɓtinaama (woni ciimtol Batu cosngu fedde ndee, doosɗe e sarɗiyeji ndernderi, ekn ;
•ɗereeji kollirooji wonde nokku oo ene rematenoo e ko duumii;
•Natal nokku oo (ko natiraa junngo);
•Kaayit keɓtinirɗo jibinegol mawɗo koppe oo. Ko ɓur-ɗen anndirde kaayit juddu;
• Seedewol dallinirgol wonde hoyreejo fedde ndee ko e leydi hee tigi jeyaa.
Ko laamu (Haakem) foti waɗde
Ko adii nde Haakem (Gaardiiɗo Falnde) ene rokka yamiroore yo Koppe ɗee pandinane leydi ndii walla yo kaɗe ɗum, omo foti tawo waɗde ko pay-ɗen e hollirde jooni koo:
•Seedewol kolliroowol ɗaɓɓaande waɗama;
•Nebbiso ngam seedtaade goodal leydi ndii e baawgol mum huutoreede ;
•Ɗerewol ɗakkee ɗoon, tawi ngol hollirta ko leydi ndii (ɗo ndi woni, ko heedi ndi fuɗnaange, hiirnange, rewo e worgo). Wayata ko no ɗerewol naamnal nii. Ɗuum ko mbele so won kappitiiɗo ko kañum jeyi, noddee rokka dalillaaji;
•So alaa kappitiiɗo, o ɗakka ɗoon ɗerewol kolliroowol ngaal naamnal yowaama;
•O winnda kumpital o nelda Rajo;
•O ruɗtoo kadi o nelda halleeɓe ngam kumpitaade ngonka leydi ndii e jookli mum nayi ɗii.
So tawii ngal daawal ɓennii, rewata heen ko daawal hiñño ɗereeji ɗii :
• Caggal nde ɗereeji ɗii njoɗɗinaa to kalfinaaɗo jeyi leyɗeele e nder ardorde falnde ndee (Mugaaɗaa), oon rokkira seedewol kolliroowol ɗereeji ɗii njoɗɗinaama ɗoon ;
• Gardinaaɗo jeyi leyɗeele oo ƴeewtindoo loowdi ndii, caggal ɗuum waɗana joom mum tonngoode ;
• Ɗum nawee to goomu haralleeɓe too ngam ƴeewndoo so tawii alaa kappitiiɗo, so tawii nokku oo wonaa denndaaɗo ene reenaa, so tawii leydi ndii wonaa ndesaandi ɗoon ngam gollaade heen goɗɗum tawi ko ko faati e nafoore renndo, ekn ;
• E ngaan sahnga, o rokka heen miijo makko, tuugnaade e karallaagal ;
• E ngaan sahnga, kaayitaaji ɗii fof nduɗtoo to Hakem (Gardiiɗo Falnde) ;
• So tawii ko leydi ndi wertaango mum ɓuraani ektaaruuji 10, Mawɗo falnde ene waawi yamirde yo leydi ndii fandine ;
• Kala noon leydi ndi wertaango mum ɓuri ektaaruuji sappo, Gardiiɗo Falnde neldata ɗum ko to Gardiiɗo Diiwaan, woni Waali ;
• Walla joɗɗina Goomu mum, yuurnitoo ɗereeji ɗi, rokka yamiroore e jeyi leyɗeele ɗe wertaango mumen ɓuraani 30 ektaar ɗee ;
• Wonande leyɗeele ɗe wertaango mumen diwti 30 ektaar ɗee, ɗereeji mumen neldetee ko Goomu Ngenndi kalfinaangu jeyi leyɗeele ;
• So Goowu Ngenndiiwu nguu waɗii golle mum haa gasnii, ko Jaagorgal Kalfinnaangal Ngalu ƴeftata pellital e kala ko yowitii e leyɗeele ɗe wertaango mumen njahi haa timmi ektaruuji 100 ;
• Ko ndeen fellitannde nawatee batu jaagorɗe ngam rokkude yamiroore yo joom leydi oo fandin leydi mum ;
• E ngaan sahnga, ɗum tonngee e ɗereeji, waɗanee tonngoode seedtinirde, nde joom jeyi oo jogotoo haa nde heɓi ko wiyatee TIITAR FONSIYEE koo.
E sahaa nde mbaɗatno-ɗen ngoo wiɗto e nder diiwaan Barakna, en kawrii e mawɗo gooto wiyi en « laawol ngol ene juuti, tee ene heewi kooce », kono enen kam en ciftintu tan ko Pulaar wiynoo « mo muñaani cuurki dañataa ƴulɓe ». Pawtaten heen tan ko « neɗɗo yo won maccuɗo haaju mum », kadi faama « kala ko saɗti adan maa weeɓtoy waɗtan, e ballal Joomiraaɗo ».
Malal Sammba Gise


text:
Dukooji he ko yowitii he Jojjaannde Ɗemngal Pulaar he nder Senegaal Ngasaani tawo, kono daaɗe men mbaɗtii naneede.
He jonte jawtuɗe ɗee duketenoo he “reseaux sociaux” facebook e dingire whatsapp ɗee ko Air Senegaal, kompañi laaɗe diwooje Senegal keso o saliima ɓeydude ɗemngal pulaar e ɗemɗe ɗe huwtortoo ngam habrondirde e kiliyaneeɓe mum. He ndee ɗoo yontere ne duketee koko waɗi to Duɗal Ceerno Sileymaan Baal to Geejawaay ko, he saanga uddugol yontere ɗemɗe ngenndiije Senegaal.
Ɗiiɗoo dukooji ɗiɗi kala saabii ɗum en ko wiyeede ɗemngal Pulaar rokkaaka jojjannde mum he Senegaal walla rokkaaka geɓal mum ngal haan’di ngal.
Ngooɗoo duko so Allah, wonaa ko hesɗi. Sabu neɗɗo bayɗo no Tijjaan Aan ni, ko ɗuum waɗnoo hammu nguurndam mum. Ko haalde e kala nde dañi fartaŋŋe, wonnde yoo ɗemngal Pulaar dañ geɓal (geɗal) mum e caaktirɗe kabaruuji leydi ndi haa timma, hono no Wolof ni. Wonaa kanko tan ne kay dukatnoo ngoon duko, kono ko kanko joginoo mikro, jooɗotoo he haalirde, waɗde ko kanko burno waawde naneede.
Heddiiɓe ɓee mbaynoo tan ko hono no tukkiiɓe he wuddu boloŋ ene ngulla ni. Ɗuum e hoore mum won ko janngini en, sabu en nganndii jogaade mikroo ndee wonaa mehre walla bolle-puuyɗe. Fulɓe haysinno ko kanum en njogii ganndal, pinal, ngalu e laamu Senegaal ne, so tawii ko mum en koo ñuumbitee tan ko he nder cuuɗi, jogiiɓe mikro ɓe hayso ko bolle-puuyɗe ñallata sukkirde noppi yimɓe ne, ko ɗuum tan woni ko tesketee, sabu ko ɗuum tan nanatee. Haa jibinannde Fulɓe nii nana njooɗtorii ko Fulɓe koo woodaani. Nde tawnoo ko yiyetaake, nanetaake e ko waasa fof woɗɗondiraani.
Ko Miin jey ɓuri ko enen ndenndi
Tijjaani Aan, mbiyɗen, waɗnoo hammu nguurndam mum fof ko yoo ɗemngal Pulaar jogo geɗal e caaktirɗe kabaruuji Senegaal, haa ɓuri teeŋtude noon He Rajo e Tele. Omo felatnoo laamu nguu sabu jinngol mum he ƴellitde Wolof ngol suuɗaaki, kono kadi o woppaano ɓiyɓe leñol ngol, haa ɓuri teeŋtude e gollooɓe he laamu ɓe walla wiyeteeɓe jannguɓe tuubakirdi ɓe. Sabu omo wiyatnoo elle ɓeen ene kersa faarnoraade leñol ngol walla kam eɓe kula feeñikinaade ko ɓe Fulɓe, elle ɗuum so waɗii won ko bonnantaɓe he golle maɓɓe. So huunde kewi, o wiy, jaayndiyankeeɓe jolfuɓe ɓee so laaɓndiima koreeji mum en ɗii he ɗemngal mum en, ɓeen ndarato njaaboo he Jolfe, kono kanko walla jaayndiyankeeɓe Fulɓe wiyɓe hono no makko nii, so ɓe ndaaŋanii pullo e ɓe njiɗi laaɓndaade ɗum he pulaar faloto yahaa saloo dartaade walla so ɓe mbeeɗii ɗum mikro yoo oon haal he Pulaar, oon tigi liddina.
Tijjaani Aan wonaa yoo Pulaar heɓ geɓal (geɗal) mum he caaktirɗe kabaruuji ɗi laamu Senegaal ngu jey ɗii tan dukatnoo, kono nde wonnoo ko o jaayndiyanke kumpitiiɗo omo anndunoo wonnde maa ñalawma ar, caaktirɗe kabaruuji ɗii, ko wayno Rajo e Tele fof maa wellite, ummo he keeriindi laamu tan. Waɗta kala jiɗɗo ene waawi rewde he laawol daña yamiroore udditde Rajo mum walla Tele mum hono no Jaayndeeji muuleteeɗi ɗii ni. O hirjiniino wonnde so ngaan saanga yontii yo en keɓ ko men, sabu ko miin jey ɓuri ko enen ndenndi. Wonaa he nder Senegaal tan, kono miijo makko wonnoo ko yoo Fulɓe ndañ Haalirde (Rajo) tawa ene huɓtidini Afrik fof, mbele maa Fulɓe mbaaw haaldude e yiytondirde. Mbaawa dañde ɗo caakti kabaruuji mum en, nde tawnoo no ɗemngal Fulfulde ngal ñoƴƴiraa he Senegaal nii ko noon kadi ngal way hiiɗeede he nder leyɗeele goɗɗe ɗe Fulɓe ngoni ɗee kala.
He nder Senegaal hay ko Caaktirɗe Kabaruuji (Media) ɗee mbellitaa koo, addanaani Pulaar heɓde geɓal mum. Ndeen ne dee, Rajooji e Teleeji ñalnde kala nana cuppitoo no huɗo ndunngu ni, kono haa jooni ko Jolfe tan haalatee heen, hay heen ɗi jooma mum en ngoni Fulɓe. Mbele ɗuum fawii ko he kuule laamu nguu, wonnde kala udditɗo Rajo walla Tele ko maa Jolfe kaalee heen haa heddee nde heddiiɓe ɓee meeɗne heen walla ko ɓeen fulɓe jooma en Rajooji e Teleeji julorɗi en tan cuɓorii noon?
Woon e yimɓe ene kujjinoroo wonnde Rajooji walla Teleeji julorɗi (chaine privé) so alaa ko kaalata so wonaa Pulaar, waɗataa tonaari (benefiis), ko ɗuum addani Jamano FM yan’de kadi ko ɗuum haɗi goɗɗi ɗii ne yahde. Kono hol ko saabii ɗuum? Mbele ko ŋakkeede karallaagal he hol no Jaaynde julornde (Media privé) yeeñcinirta ngalu ɓeen DG en Fulɓe ngonndi, walla ko waasde waawde yuɓɓin’de jeewte jogiiɗe loowdi nafoori tawa ene reerɗina yimɓe ɓee e heɗaade Rajooji maɓɓe e Teleji maɓɓe? Wuurnata jaaynde julornde tan ko ɓannginooje, e ko ɓuri heewde, te jooma en ɓannginooje en ɓee nawata tan ko ɗo heɗotooɓe keewi. Ndeke hayso tawii won nde Caaktirɗe Kabaruuji Pulaar pellisaa (Njehi Fayit) sabu ŋakkeende karallaagal jooma mum ne, ɗuum fotaani won’de saɗɗa kuuɓtodinɗo mo ene haɗa hay Rajo wooto Pulaar waawde wuurde. So en teskiima ma en njiy wonnde, won e Rajooji e Teleeji Senegaal ko Fulɓe ngardii ɗum en, haysinno wona kamɓe njey, kadi heewɓe e haalooɓe he nder ɗiin Rajooji e Teleeji ko Fulɓe, haysinno ɓe kaalata ko he Wolof walla Farayse, kono ɗiin Rajooji e Teleeji ene njahra yeeso. Ndeke hol ko waɗi so Haalpulaar en kuwtoriima he jaayndeeji (Media) mum en ɗemngal jolfe ene waawi yahrude yeeso kono so waɗtaama he Pulaar tan battande mum wonata ko felliseede (yahde fayit)? Jaabowol ɗuum ene laaɓnndii losko luggiɗngo e wiɗto yaajngo, kono ko hakkilla waawa jaɓde kam ko wiyeede heɗiyankeeɓe e yeeɓiyankeeɓe Fulɓe keewaani ko ene addana saaktirde kabaruuji julornde he ɗemngal Pulaar waawde wuurde.
Ko adii nde keɓaten jaabawooli laaɓtuɗi e pewje baawɗe waylud kaa ɗoo ngonka, njokken huwtoraade Dingire Whatsapp e facebook ngam ko ɗe faabu Allah mo O addani Fulɓe mbele yoo daaɗe mum en nane, kadi he ɗii cili ɗiɗi kala daaɗe men nanaama dow, te won ɓe ɗum fuɗɗii jeertin’de.


text:
Hol no ownooɓe keɓirta kaɓirɗe ? Ngal naamnal ina jaaki yimɓe heewɓe. E wiyde CAR (“Conflict Armament Research”), ko ɓuri heewde e majje peewnaa ko Riisi e Siin e leyɗe fuɗnaange. Kono ɗuum firtaani ko ɗeen leyɗe njeeyi ɓe ɗuum, sibu ina anndaa yoga e kaɓirɗe elektoroniije Amerik walla Orop (ordinateeruuji walla telefonaaji ekn.) peewnetee ko toon, nde tawnoo ko toon juuɗe ɓuri newaade. Hedde 12% njogitaaje E.I. (Dowla Lislameejo) keɓtaa ko e konu Irak (yoga heen keɓtaa ko Musul e suwee 2014).
Ine ɗeɓi haawnaade, kono so a ƴeewtiima seeɗa, ma a taw haawnoraaki noon fof. Huunde e kaɓirɗe ownooɓe ummorii ko e Amerik e Sawuud. E tuugnaade e ciimtol fedde nde wonaa laamuyeere wiyeteende “Conflict Armament Research” (CAR), Wasinton e Riyaad ndokkii haɓdiiɓe laamu Siiri kaɓirɗe. CAR hollitii wonde Amerik e Sawuud ngalaano hakke rokkude rebel en ɓee ɗee njogitaaje peewnaaɗe Orop (haa arti Rumaani e Bulgari), haa teeŋti noon ɗeen njogitaaje mbattini ko e juuɗe ownooɓe E.I. Ɗumɗoo noon wonaa huunde hesere sibu Amerik e Farayse e Angalteer ndokkiino rebel en kaɓirɗe e fuɗɗoode wolde Siiri ndee, kaɓirɗe mbattindiiɗe e juuɗe Al-Nosra (Goomu njokkondirngu e Al Kayda). Ɗum jiidaa e rebel ɓe Amerik heblata, caggal ɗuum ndoga tawtoya jihaadiyankooɓe.
BAB


text:
Labe
Labe ko saare mawnde e nder Fuuta Jaloo, Gine ko perefektiir kadi, e maanaa ko noone diiwal. Labe no kerni to nano e perefektiir Maali, to hiirnaange Leelumaa, to nyaamo Pita e Dalabaa, to funnaange Tuge e Kubiyaa. Saare nden ko komin, ko heddii kon ko suuperefektiirji 12: Dalen, Tunturun, Sannun, Jonfo, Kaalan, Nusi, Daara-Labe, Aafiya, Garammbe, Jaari, Kura-Manngi, Poopodara.
Yimɓe[taƴto | taƴto ɗaɗi wiki]
Labe no jogii hannde 280.000 yimɓe.
Taariika[taƴto | taƴto ɗaɗi wiki]
Ka taariika, Labe ko e hitaande 1755 sincaa kono no gasa ka tawee hoɗannde adiinde Labe nden no woodi gila laamateeri Gana maa Malle maa ko adii ɗum. Innde nden ko e haala jalunke ittaa, e maanaa Labe ko hoɗannde Jalunkeeɓe ka attorum kono taariika on ko Karamoko Alfaa mo Labe maandiniri sincugol saare nden. Fewndo alsilamaaku Fuuta Jaloo, Labe laatino diiwal ɓurngal mawnude ngal e diiwe ɗen jeenay. Hingal anndiranoo kadi pooɗotiral ɗuuɗungal e almaamiiɓe ɓen. Ko ɗum addunoo Portooɓe ɓen yaltingol Labe e laamu Fuuta ngun waɗta ɗum laamateeri feere. Alfaa Yaayaa ko laamɗo Labe ɓurɗo lollude on ka timmoode teemedannde 1900.
Saare nden laatino kadi nokkuure ganndal e jannde diina lislaamu e wallifaaku. Hannde Labe ko saare njulayaagal hittunde teeŋtii e baŋŋe mbattiigu wondude e Senegal e Gammbi.
Faggudé[taƴto | taƴto ɗaɗi wiki]
Faggudu Labe ndun ko hasii kon ko njulayaagal, e demal, e ngaynaaku e golleeji nyeenyuɓe wano gude leppi.
Iniwersité[taƴto | taƴto ɗaɗi wiki]
Labe no jogii kadi jaaɓi-haaɗtirde (iniwersite).
E[taƴto | taƴto ɗaɗi wiki]


text:
Taadido Jairu Mulumia mo natewal maako ngol odo janina ha jangirde pamara sudu jowi wanci laawol chuggol kubaru sabo mallum en acci yaldirgo ha jangirde man sabo kulol ngam soynde jam ha nakkure man.
Ardiideo lesdi Kenya mangini mo be manginoore teddude ha saare lamu lesdi man yaake moftorde nde Jamhuri Day Garden Party yande sappo e didi lawrdu ndu.
Hiddeko Ardido lesdi mangina taadibo bawdo jangingo mobgal ngal Public Service Commission moftata kala hitande fu gam manginki habdonobe lesdi ndi mangini mo.
Education Development Trust Africa on arti umtugu nate Jairu Mulumia dow facebook howtaade e manoore dow kuugal maako.
baawo hebgo dungaire ha ardiido jangirde nga Foroore Jairu Mulumia fuddi jangingo lisaafi ha sudu jowi arankam fukaraabe rewbe tan on donno wara.
jangirde man tiggama dow wallinde Kawtal Laamu Ingiland (Uinted Kingdom)
Wakkati maginoore man Jairu Mulumia fotti be tokora maako Peter Tabichi mallumjo kimiya ha lesdi kenya kebdo maginore nde mallumku aduna rowani. Peter Tabichi adama be kirkiku, mo do majjina yebre cappande jowetati dow jubdi maako ngam yobunki bibbe talaka’en jango.


text:
Baaba Maal Ene Bismaa e Fijirde -Concert-Black Panther Ñalnde Hoorebiir 11/09/2021
Ñalnde Hoorebiir 11/09/2021, Black Panther mo Marvel studio ene waɗa fijirde (concert) tawa fijata ɗum ko orchestre Los Angeles Philharmonic, he ɗowgol Thomas Wilkins, wonndude e Baaba Maal mo ngannduɗaa ko kanum wonata bismaaɗo keeriiɗo (invité spécial) hiirde nde. He nder hiirde ndee maa yeeɓooɓe ɓe ndañ fartaŋŋe yeeɓde naɓaka (film) kaa tawa orkester o ene fija gaaci (score/Soundtrack) filma o ɗi ngannduɗaa yuɓɓinno ɗum en ko juɓɓinoowo gaaci (musique compositeur) Suwednaajo, Goransson Ludwig.jokku taro


text:
Hol no neɗɗo waɗata haa ɓowɗi mbaasaa ŋatde ɗum ? Ɗuum ina aaɓnoo ? Mi anndaa. Kono won winndannde wootere min njiytani on e internet, ina moƴƴi taron ɗum. Nde saaktaa ko gila 23 sulyee 2013. Winndi nde ko biyeteeɗo Jean-Marc Dupuis. Tiitoonde mayre ko : “Ɓowɗi : reentaade ŋate ɓowɗi no neworii” (Moustiques : évitez les piqûres naturellement).
Hol no neɗɗo waɗata haa ɓowɗi mbaasaa ŋatde ɗum ? Ɗuum ina aaɓnoo ? Mi anndaa. Kono won winndannde wootere min njiytani on e internet, ina moƴƴi taron ɗum. Nde saaktaa ko gila 23 sulyee 2013. Winndi nde ko biyeteeɗo Jean-Marc Dupuis. Tiitoonde mayre ko : “Ɓowɗi : reentaade ŋate ɓowɗi no neworii” (Moustiques : évitez les piqûres naturellement).
Winndannde ndee boom wonaa peeje deentorɗe ɓowɗi ɓuri juutnaade, nde ɓuri hollitde ko anndinde yimɓe geɗe guurtooje ɓowɗi e neɗɗo.
Nde fuɗɗorii ko naamnal : Aɗa jeyaa e yimɓe ɓe ɓowɗi ŋatataa ? So tawii ko heen njeye-ɗaa, soklaani ko aɗa tara ɓataake am hannde oo (woni winndannde ndee).
Ɓataake am hannde oo huccitinaa ko e 20% (joyaɓal) yimɓe booraaɓe, ɓe ɓowɗi idotoo fof ŋatde, ɓe kolɓuli mum en mbattinta ɓuutde e ɗii jammaaji belɗi ndunngu, kamɓe fof e huutoraade denndaangal geɗe diiwooje ɓowɗi. Ɓowɗi ina ngoowta geɗe kaɓtortee ɗee, nattooje nafde so ɓooyii huutoreede, sibu majje « waasde tuugaade e doosɗe koninkaagu, so anndude gaño mum ».
So a yiɗii ruppaade kunuɗe ɓowɗi, maa nganndaa tawo hol addani won e yimɓe ɓurde heddiiɓe ɓee safde e kunuɗe ɓowɗi. Ɗuum suwaa tawo siirde. Ina siiri kam, ɓowɗi ina ɓeydoo horsinde kala jarɗo « biyeer » (edda sanngara gooto).
Ɓowɗi ŋatirta en ko ina njiyloo nguura. Ɗi njiylotoo ko huunde ina e ƴiiƴam men ina wiyee porteyiin (protéine). Gooto fof ina jogii porteyiin mum keeriiɗo jahdoowo e fedde ƴiiƴam mum. So tawii ƴiiƴam maa ko fedde “O”, aan a booraama, ko ndee fedde fof ɗi ɓuri yiɗde. Rewi heen ko fedde “A”. So tawii ƴiiƴam maa ko fedde “B”, aan, ko maa ɗi ndonka dañde heddiiɓe ɓee.
En kaaliino, ɓoyɗi njiytirta yimɓe ko gaas karbonik jaltoowo e poofooli mum en oo. Eɗi mbaawi yiytirde noon neɗɗo walla jawdi tawa 50 meeteer ina woni hakkunde majji e mum. Ɗi njiytirta ɗum ko husure wootere ina woni e hunuko majji. Ɓurɗo mawnude foofaandu fof, ɓurata yaawde yiyteede, sibu ɓuri waawde yaltinde gaas karbonik.
Joom en ɓalli en, walla yimɓe dillooɓe no feewi ina poti ɓurde suuraade. Sukaaɓe ɓuri famɗude ko piɗetee e mawɓe (kamɓe ɓuri famɗude teewu : ɗum addi ɗuma !).
Ɓowɗi ina njiytira kullon kadi huunde wiyeteende asid laktik (acide lactique), woni asid kocceejo, walla uuree (urée) : huunde rokkoore taare uurngol mum ngol), walla amoñak… Ɗee geɗe njaltidta ko e warñeende. On paamii ? Ko ɗuum waɗi dillooɓe walla faawnguɓe walla ɓe ɓalli mum en ɓuri wulde, ɓeen fof ɓuri waawde fiɗeede ɓowɗi. Ɓuftagol ina usta ɗii keneeli, waɗde … njokkitee.
Ina fuuyi kadi, kono nganndee wonaa uurngol tan ɓowɗi njiytirta ɓe piɗata ɓee : ɓowɗi ina njogii gite, ina njiya. So a ɓoorniima comci jiytiniiɗi ko wayi no ɓaleeji walla boɗeeji ndeen ɗi ɓurata yaawde yiyde ma (oɗon mbaawi hoolkisaade).
Ko noon kadi teskoraa wonde debo-deedi en ina pooɗa ɓowɗi no feewi. Waɗi noon, e wiyde annduɓe, ko ɓalli maɓɓe ɓuri waawde yaltinde gaas karbonik, kadi ɓalli maɓɓe ɓuri wulde seeɗa (ɗuum ne kadi ina jeyaa heen, ɓowɗi ɓuri yiɗde ko nguleeki).
Ɓowɗi ina korsini nokkuuji ɓalndu ɓurɗi heewde bakteriiji. E ɓalndu neɗɗo, ɗiin nokkuuji ko kolɓuli e koyɗe (ɗuum ne kadi eɗen nganndi).
Nganndon noon fotde 3000 eddaaji ɓowɗi ina ngoodi.
Kono eɗen ɗaminii tan, kabaaru ndokkuno-ɗen e Fooyre Ɓamtaare, wonde annduɓe njiytii huunde riiwtoore ɓowɗi, leelataa waɗtude huutoreede…
Bookara Aamadu Bah


text:
“Homo naledi” ko tagoore aadeere ɓooynde, nde anndanooka haa e oo sahaa. E tuugnaade e jiyte ƴiye baɗaaɗe ko sakkitii koo to Afrik worgo, ina sikkaa maa en ɓeydo faamde silsil tago aadee…
“Homo naledi” ko tagoore aadeere ɓooynde, nde anndanooka haa e oo sahaa. E tuugnaade e jiyte ƴiye baɗaaɗe ko sakkitii koo to Afrik worgo, ina sikkaa maa en ɓeydo faamde silsil tago aadee…
Ƴiye 15 tagoore aadeere ubbitaama to nokku na wiyee Maropeng saraaji Johannesburg, nder nokku mo Unesco hanndii, kiisaaɗo ko kam woni « mbootu winndere ». Tagoore ndee ko tagoore aadeere ɓooynde, nde anndanooka haa e oo sahaa, inniraande « Homo naledi ». Ina sikkaa ngalɗoo jiytal maa ɓeydo faamninde en silsil tago aadee… Juuɗe ɗee e kolɓuli juuɗe e koyɗe ina ɓallondiri no feewi e juuɗe e koyɗe yimɓe hannde ɓee. Kono tan, ngaanndi makko ine famɗi, so a ƴeewii tuggi nanorde makko fayi dow o ɓuri nanndude ko e tagoore idii-aadeere wiyeteende Ostaralopitek (australopithèque), e fawaade e haala porfesoor Chris Stringer to Mooftirde ganni daartol tago to London.
BAB


text:
Holko sarɗi leyɗe men kaali e worɓe yanooɓe rewɓe ɓee ?
Saakitaama ñannde : Hesɗintinaama ñannde :
Hannde yeewtere Ko mbiiɗon addi ko haala kuule (jukkoore) pawiiɗi dow yanooɓe rewɓe wonii ko faransiire inniri “viol”. Holko sariya leyɗe men kaali e worɓe yanooɓe rewɓe ɓee, ɓiɓɓe rewɓe ɓee, sukaaɓe rewɓe ɓee ? E leydi Senegaal, e lebbi cakitiiɗi ɗii laamu tajii luwaa keso wonande kala jannɗo e debbo haa warii ɗum, soketaake duuɓi dabbi yaltaa, kuugal muusngal fawoto e ɗow mum. Ene gasa sokee duubi noogaas walle kaaddi nguurndam mum.
Holko addi laamu lelniri ɗum nii ? Holko haɗi leyɗe goɗɗe ɗe sarɗinɗe noon kanium enne ? Njadaten e ndee yewtere ko mawɗo fedde rewɓe sarɗiyannke ɗoo e leydi Senegaal ene wiye Habii Jalloh.
So ɗum ɓenni payen Bamako hedaade Meter Hassan Barii. Abdulaay Dikko laamdondirii e makko.
Timminta yewtere nde noon ko Saajo Kodda. Oo naalanke taweteeɗo lesɗi Burkina jimoowo fulfulde.


text:
“ Goomuyel laamiiɓe ɓee inan tan ɓeydoo alɗude, yimɓe leydi heddiiɓe ɓee inan tan ɓeydoo waasde”
Fedde nde wonaa laamuyeere haɓotoonde warhooreeji bonande jawdi wiyeteende Sherpa, joopiima kadi buuñgol cabbinngol e Muritani, no huunde ɓeydoore iiñcuru nder renndo, teppunde ɓamtaare leydi ndii. Nde joopii ɗum ko e ciimtol caaktangol ñalnde 28 settaambar 2017.
Eɗen ciftora, e marse 2013, Sherpa hucciniino ciimtol baangol noon e juɓɓule ñamnooje Muritani kaalisaaji gaadoraaɗe ɗee, kono, e wiyde Sherpa, gila ndeen, « ngonka kaa ɓeydii ko bonde, ɗum noon alaa no Sherpa waɗata so wonaa kadi dillinde hulnde ngam jeertinde yimɓe laawol goɗngol. Goomu ngardiingu leydi ndii ina jokki e happaade ngaluuji ñalnde kala, oon sahaa gooto mo leydi ndii wondi e caɗeele ɓurɗe teeŋtude gila nde njaru jamɗe yani. »
E wiyde William Burdon, hooreejo Sherpa « hannde, dalillaaji keewɗi ina ngaddana yimɓe miijaade wonde kaalisaaji keewɗi no feewi, ɗi pelle ñamlooje kaalisaaji ñamlata Muritani ɗii fof, naatata ko e wiiduru muuɗnugol e bonannde, kam e nder njuɓɓudi moolanaandi baaragol jawdi buur ».
Muritani fof e wonde leydi Afrik ɗimmiri to bannge keewgol oogirɗe, gila e jamɗe, kaŋŋe, kiri e ngaluuji diƴƴe (liɗɗi ekn.), kayri fof e wonde e hebaade waɗtude yeeyde kuɓɓam diƴƴeeje (hydrocarbures) hedde 2021, Muritani fof e famɗude yimɓe, hedde miliyoŋon nayon fat, ndi yejaa ko e leyɗe biyeteeɗe « keedɗe caggal », e, e wiyde FMI « ngonndi e nokku kersiniiɗo to bannge maaɗe buuñgol e njeenaari ».
William Bourdon wiyi kadi wonde « Muritani fof e jogaade fartaŋŋeeji mawɗi, ko leydi mbelndi wonande denndaangal mooftooɓe ko wujjaa e foksineeruuji ‘delinkaaji’ porlooji kaalisaaji tawi kulaani paayaani, ɓerɗe mum en ndeeƴi ».
Gajaaɗe politik e kaalis, ngardiigu mbonngu e kuufgol bonngol jawdi leydi ndii ina teppi faggudu mum. Ciimtol Sherpa ngol rokkii yeruuji keewɗi ɗo golle laamu kalfintee nder niɓɓere, yeru mahngo kanndaa keso kaa halfinanoongo sosiyatee mo alanaa ɗum humpito, tawi kadi ardii ɗum ko yimɓe ɓalliiɓe hooreejo leydi ndii, yeru mahngo santaraal kuuraa Nuwaasoot halfinaango kanndidaa ɓurnooɗo tiiɗde coodgu oo nde golle ɗee kalfintee ndee ekn.
Sherpa siftinii wonde wiɗtooji umminaama to Dental dowlaaji Amerik e to Kanadaa sabu tuumamuyaaji buuñgol joopiiɗi oogirde kaŋŋe Tasiast nde sosiyatee kanadaanaajo Kinros Gold Corporation gollotoo ndee.
Nanondire hakkunde gollirɗe (sosiyateeji) tumarankooje e gollirɗe muritaninaaje ɗe yimɓe yiytiniiɓe to bannge politik kuufi, ina tuumaa kadi soomde njeenaari e buuñgol. Yeru mo Sherpa rokki ko nanondiral hakkunde Muhammed Abdallaahi wul Yaha, meeɗnooɗo wonde kuuɓal dowla ko faati e gollingol jawdi, ɓadiiɗo hooreejo leydi Muhammed Abdel Asiis. Oon sosiyatee mo woodaano haa 2013, kam woni gollodiiɗo cuɓaaɗo Kinross, Total e Kosmos Energy ekn.
Sherpa ina haawaa kadi sababuuji gaddanɗi laamu Muritani waɗdude e sosiyatee Sinuwaa biyeteeɗo Poly Hondone, nanondiral feccere mbaroodi baawrungal, oon sosiyatee mo nganndu-ɗaa sinndii ko e Poly Hondone Technologies ganndiraaɗo njeeygu ngu rewaani laawol njogitaaje peewnaaɗe Siin feewde caggal leydi. E miijo Sherpa, ñamlooɓe kaalisaaji potaani yiyde deestaare waynde nii bonɗe tawi mbaɗataa hay dara. Sherpa ɗaɓɓii e ñamlooɓe leyɗeele kaalisaaji nde mbaawnata laamu Muritani hujjikinaade e hunanaade ko tiiɗi ngam dartinde ngol kaytugol bonngol, e yo wiɗtooji katojinaaɗi mbaɗe ko ɓuri yaawde. E miijo maɓɓɓe, “ ina waɗɗii ñamlooɓe kaalisaaji anndude e yenaneede ɗo kaalisaaji ñamlata ɗii naatnetee, ɓe kuutoroo paamningol e fawde e ñamaale ɗee sarɗiiji, hoto ɗi mbooyneede.”
Caggal nde ciimtol ngol saaktaa, ngol neldaama e juɓɓule ñamlooje kaalisaaji ɗee, ko wayi no FMI e Banke aduneejo, e FADES e BAD, e AFD, e Goomu Orop e USAID ekn.
Ciimtol ngol feccitii ko e dame 4 caggal ngardiindi ndii. Ngol feeñninii kadi ngoƴaaji tati, ɗi njogor-ɗen jubbude e mum en seeɗa.
Tiitoonde damal gadanal ngal ko « Muritani e maale kiite ngaluuji ».
« Kiite ngaluuji tago » ko konngol cifotoongol ngonka kaawniika ka leyɗeele keewɗe ngaluuji tago baaɗi no petroŋ (leyɗe aarabeeɓe, Niiseriyaa, Anngolaa, Alaseri, ekn) e jamɗe (Gine konaakiri, Muritani, Konngo ekn) e kaŋŋe ekn. ngondi, so ronkude ƴellitaade e heewde caɗeele. Nde jam ndee, heewde ngaluuji ko malu fotnoo wonde, kono ina teskaa e winndere hee, yoga e leyɗe ɗe Alla rokki ngalu keewngu ubbiingu e leydi, ina ngondi e caɗeele ƴellitaare, sibu buuñgol e njeenaari ina keewi tuddinde e mum en, ko jiidaa e golwole e kareeli ngam yiɗde jiimde ɗiin ngaluuji. Paamen tan wonaa ngaluuji ɗii e koye mum en kaɗata ƴellitaare ndee, haɗata nde ko kareeli ɗe ɗum jibinta walla diiñagol won ɗeen ceŋɗe renndo e laamu caloo woppude, tawi ndartorii ko njeenaari e buuñgol…
Muritani noon wonaa ɗiin ngaluuji tan jogii, sibu jeyaa ko e leyɗe winndere ndee ɓurɗe heewɗe liɗɗi (njuuteendi tufnde mum ko 720 km) ko jiidaa e jawdi ndariindi e leydi ndema ɓurtunde sokla leydi ndii… Kono ngaluuji ɗi ittanaani ɓesngu mayri tuuya.
Ciimtol ngol hollii wonde, e wiyde ciimtol cakkitiingol PNUD paatungol e ƴellitaare aadee, nder 188 leyɗe juurnitaaɗe ɗee, Muritani ari ko 156. E nder ɗuum :
- ɗaminaare nguurndam haaɗi ko e duuɓi 63 ;
- 55,6% muritaninaaɓe ko waasɓe, heen 29,9% ko waasɓe no feewi…;
- Ko 45,5% fat e mawɓe ɓee ɓoorii humambinnaagu.
« Ngoƴa gadano : sifaa no golle laamu kalfinirtee »
« E nder leydi ndi faggudu mum ƴellittoo, potndi ɗum noon waɗde jawdi keewndi e mahngo (laabi, kuɓeeje ekn…), kalfingol marseeji laamu keewaani teskaade ko nafata leydi ndii e yimɓe ɓee koo ; ɗi keewaani hafineede yimɓe ɓurɓe moƴƴude coggu, walla ɓurɓe waawde, ɓurɓe hattande. Ɗi keewi halfineede ko e suuɗaare, yimɓe walla sosiyateeji baawɗi buuñde halfinooɓe ɓee kaalisaaji, tawi golle mum ngonaa moƴƴe, sabu nafooje keeriiɗe ».
Ɗum noon ciimtol ngol yiɗi wiyde ko Muritani ko noon siforii, sibu ngol winndii « marseeji laamu keewɗi ndokkirtee ko « gré à gré » 1/ huunde nde ɗooftaaki doosɗe laaɓal e potndugol ndaartooɓe golle ɗee, e hakke halfineede golle buur ɓurɗe famɗude, 2/ tawi parlemaa diisnaaka walla horataa, tee yamiraani, 3/ e nafoore heeriinde yimɓe walla goomuuji ɓalliiɗi laamu ». Ngol rokkii heen yeruuji keewɗi ko wayi no mahngo kanndaa keso oo, santaraal kuuraa Nuwaasoot, walla tuugnorgal Emel 2012, anketaaji sabu tuumeede buuñgol, nanondire ɗe tuugaaki e potal baɗdaaɗe e sosiyateeji tumarankooji ekn…
« Ngoƴa ɗiɗmo : kuufgol ngol hellifaaka ngaluuji tago »
Ngaluuji tago joofii ɗoo ko denndaangal ngaluuji ɗi Alla ubbi e leydi : oogirɗe (njamndi, kaŋŋe, kirin kaalis, petroŋ, gaas ekn), ngaluuji diƴƴe, leydi ndema, dunli, henndu, ekn. Ciimtol ngol teskii ɗoo tan ko nanondiral baɗdangal e sosiyatee sinuwaa biyeteeɗo Poly-hondone-pelagic-fishery co, sibu maggal jogaade baɗte lugge e faggudu leydi ndii, nde tawnoo ko ɓuri heewde e dewiis (kaalis naatoowo) leydi ndii ko heen ummortoo. Awo ngoo tan ko sappoɓal PIB leydi ndii, ko 35 haa 50% (feccere) ko leydi ndii yeeyata caggal leydi. Awo ngoo ina liggina kadi fotde 45 000 neɗɗo, woni hedde 36% golle laamu laawɗinaaɗe.
E ngoon yeeso, laamu Muritani, ngam hisnude nguu ngalu, lelniino « Feere Jiilgol duumotoongol senngo Awooji e nehngo diƴƴe 2008-2012 » nde faandaare mum wonnoo « huuɓnude, rewrude e kuufgol duumotoongol ngaluuji diƴƴe, juumtingol ngartam ndañeteeɗam heen to bannge renndo e faggudu wonande ko ɗum naatnanta bidsee leydi ndii, ko gollotooɓe muritaninaaɓe heeriiɓe ndañata heen, to bannge golle dañeteeɗe heen kam e kisal nguura e ustugol baasal e leydi ndii ».
Kono ko winndaa e nanondiral ciifangal ñalnde 7 suwee 2010 hakkunde Muritani e sosiyetee sinnaajo POLY-HONDONE PELAGIC FISHERY CO. koo, ina woɗɗi ndeen feere lelnaande, sibu ngaal nanondiral ina eɓɓi maa sosiyatee oo mah waylirde mawnde jarnde 100 miliyoŋ dolaar Amerik, rokkee kam ne hakke awde fotde duuɓi 25 e diƴƴe Muritani wondude e newnaneede newnugol ɓurtungol kala ko faati e kaalis e njulaagu (hakkeeji duwaan, lempooji ekn)
Yeru, ko faati e awo ngoo alaa fof sarɗi fawaa heen, alaa haɗde woni heen ; ko seeɗa haalaa e jiilgol duumotoongol ngaluuji e naatirde hee tawi noon Banke Aduneeje e hoore mum hollitii faayre mum e battane awo e nder Muritani, sibu mum wontude « dañal kakindiingal ».
Sosiyatee oo rokkaama kadi boowal 60 000 m2 wondude e kunagol laamu Muritani ɓeydande ɗum heen dokkal boowal goɗngal so golle sosiyatee oo ɗaɓɓii ɗuum, yantude e woppaneede lempooji keewɗi. Yanti heen ngalɗoo nanondiral ina luutndii huunde e sariyaaji Muritani.
Caggal ko ina ɓura duuɓi jeegom caggal ko ngalɗoo nanondiral siifondiraa koo, yimɓe teskiima wonde ko wiyanoo maa sosiyatee oo gollin fotde 2 000 neɗɗo koo laataaki, sibu o gollintaa jooni ko ɓuri 700 neɗɗo.
Ko wiyatee eggingol karallaagal koo kadi waɗaani sibu laaɗe ɗee haa hannde peewnatee ko Siin. Heewɓe ina kaawaa ko addannoo guwarnama Muritani siifondireede ngalɗoo nanondiral wondude e geɗel goɗngel ɓeydungel tuumaamuya sibu oo sosiyatee ɓurnoo anndireede ko njeeygu njogitaaje peewnaaɗe Siin ngu rewaani laawol caggal leydi.
Sosiyatee POLY-HONDONE ko salndu sosiyatee biyeteeɗo POLY TECHNOLOGIES INC walla kam, ko famɗi fof, ina jokkondiri no feewi e oo sosiyatee sibu inɗe majje ina kuutoree kam en fof e nanondiral hee.
E desaambar 2012 laamu Muritani suɓii ko POLY TECHNOLOGIES INC ngam mahde tufnde konu e njulaagu hesere nder komin Njaago, nde njaru mum tolnii e 325 militoŋ dolaar (116 miliyaar ugiyya) ɗe laamu Muritani difii kam en fof, tawi ina sikkaa hay jeeyngal kalfingol golle gootal waɗaaka.
Ndaa noon POLY TECHNOLOGIES INC. ko sosiyatee ganndiraaɗo kafeeje buuñgol to Namibi, to Niiseer, e to Simmbaabuwee. E 2013 laamu Amerik fawii e makko kuugal sibu makko yaɓɓude laawol jowitiingol e baasgol hebbinde kaɓirɗe to Iraan, to Kooree Rewo e to Siiri.
E kaaltidgol nanondiral e Dental Orop cakkitiingal ngal, laamu Muritani naatnii heen taƴre yaltinoore awo barooɗe maayo biyeteeɗe ‘céphalopodes’ tolniingo e 40% njaru awo yeeyoyteengo caggal leydi. Muritaninaaɓe paamii ko wonnoo sabaabu ɗuum ko ɓooyaani koo sibu ministeer awo waɗii ƴele (jamirooje taƴaaɗe) ko ɓooyaani koo (baawɗe yeeyeede), tawi ko e hattan makko kanko tan « gooto », “ɗeen jamirooje ndokkaama doggol yimɓon seeɗa ɓe alaa ko jotondiri ɗum en so wonaa ɓallaade Hooreejo leydi oo, sibu ko ɓalliiɓe galle makko, walla waɗooɓe politik.”
« Ngoƴa tataɓo : kuufgol bonngol e baaragol kaalis buur»
So won joopiiɓe kuufgol ooñingol kaalis buur, woɗɓe njiyi e ngool kuufgol bonngol ko yiɗde ardiiɓe leydi ndii ruggude ngalu leydi ndii. FMI hollitii e ciimtol mum 2016 ngol wonde weltaaki e ko wasiyaaji mum ciyniraaka no hanirnoo nii. Ko noon kadi Banke Afrikeejo ngam ƴellitaare jooporii ngardiigu mbonngu kaalis buur leydi ndii. Kamɓe fof ɓe njoopiima ŋakkeende laaɓal e nder no kaalis leydi ndii firlitirtee nii.
So artii e bidsee dowla oo, laabi gollorɗi lelnaaɗi e sariya ɗii ɗooftaaka : parlemaa e Ñaawirde hiisaaji (Cour des Comptes) tinataa tee ina kumpaa kaalisaaji naatooji walla depasuuji laamu keewɗi (haa teeŋti noon e kaalisaaji jowitiiɗi e golle laamu).
Ko ɓuri heewde e baaragol kaalis buur rewrata ko e Banke santaraal (BCM) ɗo ko ɓuri heewde e kaalisaaji leydi ndii ndewrata. Nii woni, e wiyde luulndo, kaalisaaji leydi ndii keewɗi naatooji BCM ummoriiɗi caggal leydi mbinndetaake e sariya kaalisaaji (loi des finances) tee no kuutorirtee nii rewaani laabi kuutorɗi bidsee, yeru 50 miliyoŋ dolaar Amerik (18 miliyaar ugiyya) ɗi Sawuud rokkunoo Muritani, ɗi luulndo ngoo seeraani e naamnaade ɗo naati.
Ko noon kadi wonande 200 miliyoŋ dolaar (71 miliyaar ugiyya) ɗi Muritani heɓnoo e Libi, ummoriiɗi e ngostiigu Abdallaahi Senusi, gonnooɗo mawɗo sarwisaaji ñukkindo Kaddaafi, kaalis mo alaa fof ɗo feeñi e bidsee laamu nguu. Ɗumɗoo ko yeruuji seeɗa tan sibu BCM ina takkee ittude ñalnde kala kaalisaaji ittugol ngol rewaani laawol… BCM wontii kuutorgel baɗiraangel nafooje keeriiɗe ardiiɓe leydi ndii, yeru, yoga e jamirooje udditgol bankuuji dokkaaɗe tuugaaki e laaɓal… Ɗumɗoo ko yeruuji seeɗa tan kollitooji no kaalis leydi ndii gollortee…
E wiyde Sherpa hannde, ɗee geɗe kala mbaawaa jaggireede tan no geɗe teelɗuɗe, keɓtiiɗe nii, ɗe ceedtotoo ko ruggo ngalu leydi ngo ardiiɓe ɗum miijii, njuɓɓini, yahdungo e deestagol dowla nuunɗal.
Hakkunde 2010 e 2014 faggudu Muritani dañii fartaŋŋeeji mawɗi sabu ɓeydagol coodgu njamndi e kaŋŋe ekn. Dañal ummoriingal e njeeygu caggal leydi ɓeydiima fotde 71%. Dañirɗe bidsee laamu ɗee tan ɓeydiima laabi ɗiɗi sibu ko wonatnoo 200 miliyaar ugiyya wontii 400 miliyaar hitaande kala. E ngaal daawal kadi, Muritani naatnii ngalu keewngu ummoraade caggal leydi fotde 17,24 miliyaar dolaar (6 154 860 000 000 UM : ujunnaaje jeegom e teemedere e capanɗe joy e nay miliyaar e teemedde jeetati e capanɗe jeegom miliyoŋ ugiyya), kono ɗuum haɗaani SNIM ɗiccaade hannde.
« Gila o ari e laamu e hitaande 2009, persidaa Muhammed wul Abdel Asiis ko mahɗo njuɓɓudi baaragol ngaluuji leydi ndii ngam nafoore makko heeriinde e nafoore tamanngel yimɓe jeyaaɓe e goomu makko : yoga e ɓeen mbaɗaama e postooji laamu toowɗi walla ngardinaama sosiyateeji laamu tawi yoga heen alaa ko cosraa so wonaa haa keɓa marseeji e ɓuucaade kaalis buur. »
« Jawdi buur keewndi, haa arti e boowe e ekkolaaji njeeyaama ɓalliiɓe laamu nguu, ko wayi no komersaaji, tawi noon fotde 41,4% leydi ndii ko humambinneeɓe ».
« Ko ina wona duuɓi jooni, ujunnaaje keewɗe ektaar leyɗeele ndema, yeru to Daarel Barka, ɗo ɓaleeɓe leydi ndii nguuri ɗoo, loppitaama tottaama julaaɓe leydi ndii e tumarankooɓe. »
“ Ngolɗoo ɓuucagol ngalu leydi ndii fof tuugii ko e BASEP. E wiyde gollooɓe heewɓe kala ko ina dilla e leydi ndii ko e BASEP rewrata : jamirooje ƴeewndagol oogirɗe, jamirooje awo, dokkugol boowe leydi, kalfingol golle ekn… Kala kadi toɗɗeteeɗo e laamu (jaagorɗe, senaateruuji, Ardiiɓe toowɓe, ammabasadeeruuji …) maa rewra ɗoon, tawi noon oo BASEP alaa fof laawol dagni goodal mum, wonaa to Parlemaa, wonaa to guwarnama.”
SHERPA joofniri ciimtol mum ko wiyde wonde « …ɗii yeruuji ngardiigu mbonngu ina kolliti wonde Muritani tiindii ko ɗo feewaani, tawi haa hannde ɓesngu mum waawaani naftoraade ngalu mum. Goomuyel laamiiɓe ɓee inan tan ɓeydoo alɗude, yimɓe leydi heddiiɓe ɓee inan tan ɓeydoo waasde »
Tonngol Bookara Aamadu Bah